url: =Sik Khedap: Kumthak ading Pasian’ hong kamciam ~ Rev. Dr. Mang Do Thang :: ZOMI DAILY\nposted on 1 January 2022 at 12:14 am Lomkholna: Article, Biakna, New Year\nSik Khedap: Kumthak ading Pasian’ hong kamciam (Iron Shoe: God’s Promise for New Year) ~ Rev. Dr. Mang Do Thang\n“Na khuapite, sik leh sumngo tawh kidal ding a, na nuntak lai teng na thahatna tua bang hi ding hi” (Deut 33:23- Tedim Version). “Thy shoes shall be iron and bronze, and as thy days, so shall thy strength be” KJV).\nA tunga Lai Siangtho pen Asher-te tungah Moses in a sih kuanin kamsanna tawh a nunung pen a thupha piakna ahi hi. New International (NIV), Kawl Lai Siangtho (Judson Version) le Manglai Lai Siangtho adangte ah “khuapite” a cih pen King James Version ah “sik khedap” (iron shoes) tawh na kiletkhia hi. Tua ahih manin sik khedap (iron shoes) ci-a a letkhia KJV cih bang bang ih zui phot ding uhi; a hang pen ih thu gen nop (message) tawh kizawitawn zaw pian hi.\n1. Mailam (kumthak) ah Bang Thu Teng Hong Piang Zen Tam? (We Wonder What the Future Hold?)\n(a) A beisa 2021 kum pen ih theihsa tek mah bangin kum sia, kum hoih lo cih ding ahi hi. Covid natna leh gam sung buaina hangin lungkhamna, gentheih liangvaihna tawh ih kidim uh a, ahi zongin lametna khat tawh ih thuak keeikaai lai veve uh hi.\n(b) Ih maingat kumthak (2022) pen lawpna (excitement) le lunghihmawhna (apprehension) tawh ih dawn leuleu ding uh hi. Ahih kei leh hong tung ding 2022 kum pen “A hoih pen ding lamen kawmin a sia pen ading zong kigin kholh ding dinmun” (Hope for the best and prepare for the worst scienerio) tawh a dawn ding dan ih hi lai zen uh hi. Bang hang hiam ih cih leh mai lam hunah ih nuntakna uh pen tel mel a om nai het lo (uncertainty) hi lai mawk hi.\n2. Tua ahih leh ih mailam pen bang ci nawk sawm? (How then will response the future?)\n(a) Ih mai lamah bang bang a piang ta zongin (no matter what) ih Pasian ih thei zawh nading ih han ciam pha mahmah ding uh hi (Hosea 6:3).\n(i) Leitungah theihna (knowledge) tampi a omte lakah Pasian theihna pen a manpha pen leh a thupi pena ih koih ding uh kisam hi (We must value and esteem knowledge of God as the best knowledge).\n(ii) Paunak sungah,”Ngun ahih kei leh a kiseel sum manpha zon bangin hahkatin pilna (Pasian theihna) zong in,” ci-in kun ngeungau hi (Prov 2:4).\n(b) Pasian theihna in tawntung nuntakna hong tun hi (The knowledge of God leads one to eternal life).\n(i) Tua ahih manin Hosea in Israel-te tungah Pasian lam hong kihei tapeuh un, ci-in na zol zol mai hi. Ahih hangin Israel-te in na thudon het lo uhi.\n(ii) A beisa kumin (2021) ih kampau, ih gamtat ih lukek leh ih ngaisutnate khempeuh tawh Pasian tungah ih mawhna teng kisik kikin ih pumpi nate khempeuh (every area of our lives-ih lei, ih pau ih muk, ih khut ih khe, ect; ) tawh Pasian thu man sawm ni.\n2. Pasian in Moses tungtawnin Asher thupha pia.\n“Asher in tapa dangte sangin thupha ngah zaw tahen. A sanggamte’ patak hi henla, a gam sungah oliv thau kidim tahen(Deut 33:24).\n(i) Asher gamgi pen tuhun Haifa khuapi leilu lam gunpiau (seacoast) panin tuhun Lebanon leitaw lam dong zai hi. A gam uh pen leitang hoih mahmah (very fruitful) a, ahi hangin suang tamna mual tung gam (rocky mountain terrain) vive hi cit ciat hi.\n(ii) Pasian in Asher-te thupha pia ih cih ciangin amau pen na sem lo-a khut zep ziau ding a cih nopna hi peumah lo hi. Na nakpi takin sem ding uh a, tua khit teh sepna gah ne pan ding a ci nopna hizaw hi. Tua ahih manin na semin ahi zongin khualzinin ahi zongin a paina peuh peuh vuah Asher-te adingin khedap mawkmawk- kadipa khedap (velvet sleeper) cihte tawh piang thei ngiat lo ahih manin Pasian in sik khedap a piak ding a genkhol ahi hi.\n3. Kumthak simin khualzinna thak khat a kipan ih hi gige uh hi (Every new year is the beginning of a new journey).\n(a) A khualzin nading uh a hamsat leh a khe uh a nat lo nadingin Asher-te tungah Pasian in sik khedap a piak mah bangin eite tungah zong hong pia ding hi. Sik khedap pen a nuai a bangin ih kisapna tungtawnin hong pia ding hi:\n(i) Ih nuntakna ah hamsatna ih thuak khak leh thuakzawh hatna hong pia ding hi.\n(ii) Ih nuntakna ah Pasian’ minthan nadingin na lienpite ih sep sawm leh Pasian in sik khedap tawh a kibang gualzawhna thupha tampi tak hong pie ding hi.\n(b) Ih nuntakna sungah hanciamna om loin paak kiphah lampi ih tot sawm leh (if our way is to be flower strewn – ပန်း\nခင်းသောလမ်း) belh sik khedap kisam lo ding a, sleeper bek tawh lem lel ding hi. Cih nopna ah na hoih tam sem lo ih hih manin thupha zong tam ih ngah kei pah ding uh hi.\n(i) Tua ahih manin maikum adingin ih ngimna leh ih tupna a sang pi ih neih khol kei a leh ih thupha zong hong tawm pah ding a, ih ngah ding uh thuphate pen a man nei khol lo khedap (sleeper) peuh tawh hong kibang lel ding hi.\n(ii) Ih tupna leh ih ngimna ih san sak a, na lian tampi (many great things) ih sep sawm leh ih thuphate zong hong lian mahmah ding a, a manpha mahmah sik khedap dante ih ngah pah ding uh hi.\n(iii) Kimawlna coach (နည်းပြ) te in a kimawlte (athletes) kiangah, “gimna lo tawh bangmah kingah lo (no pain, no gain), hansanna om loin minthanna kingah lo (no guts no glory) ci thei zel uh hi. Galkapte kisinna (boot camps) ah zong “khua-ul tam luang leh sisan tawm luang ding hi”-more sweats, less bloodshed- ချွေးထွက်များရင် သွေးထွက်နဲမည်) ci in kihanthawn tangtang uh hi.\n(c) Na hanciamna tungtawnin Pasian in nang tungah na hong sem ding hi.\n(i) Mualtung gam suang lakah na pai sawm leh Pasian in sik khedap hong bulhsak ding a, a gamla na pai sawm kei a leh sleeper khedap hong bulsak lel ding hi.\n(ii) Kum thak sungah zong Pasian in, “mai lam ah pai in (forward”), ahih kei leh “na ma nawt in (march) hong ci ahi hi. Na na sepna a ol dan leh a hamsat dan tawh kizui-in Pasian in na vanzat ding a manpha (sik khedap) ahih keh a man pha khol lo kadipa khedap (velvet sleeper) khatzaw sang a hong piak ding lam phawk gige in.\n4. A Hong Khap Na Lienpite ( A Promise of Great Provision) “Na nuntak lai teng na thahatna tua bang hi ding hi” (v.25b).\n(a) Ih nuntakna a bei dongin Pasian in thahatna hong pia ding hi a ci nuam ahi hi. Lai Siengtho siam mi pawlkhat in “na nuntakna leh na thahatna kikim ding hi (your strength will equal your days) ci uh hi.\n(i) Hih Lai Siangtho pen ih sih kuan nangawnin ih thahat ding hi a cih nopna hih tuak sam lo hi. Thahatna pen pumpi thahatna leh lungsim thahatna ci-in nam nih om hi. Hih munah lungsim thahatna a gen nuam hizaw ngel hi.\n(ii) Kum (20) lai pen ih thahat hun tak hi a, sakhi tai lai ih phak ngap hun, ahih keh ih kizangdawng muan hun hi a, hih hunin sep ngap lah cih bang kinei vet lo hi. Kum (30) ih phak ciangin zong ih thahat mahmah lai a, gim cih dan mel zong kithei se lo hi.\n(iii) Kum (40) ih cin ciangin kigik pian ta a, ih hatna (stamina) a kiat hiaihiai lam kiphawk pian ta hi. Kum (59), (60), (70) hun ciangin bel lam ih pai teh ih khup bang hong liing daldal ta a, ih lungsim om bangin ih pumpi in zui zo nawn peuhmah lo hi.\n(b) Ih pumpi thazaw semsemin hankhuk lam a manawh nawh ih hih zenzen hangin Paul in, “Tua thu hangin ka lungkia tuan kei uh hi. Kote leitung pumpi in damdamin muat lam ding a manawh ahi zongin ka kha nuntakna uh a nini-in thaksuak semsem hi, na ci ziau ta leu leu hi (2Cor 4:16). Moses in zong hih dan mah a gen nuam hi kha ngel in ka um hi.\n(c) Paul in a gen mah bangin eite ih khangham semsem ta zongin, ih upna (faith), ih itna (love), ih hanciamna (zeals), ih lametnate (hope) ih khansak semsem ding uh kisam hi. Pasian tate in limtakin Ama’ na ih sep nop nak leh Pasian’ hong sikna (God’s Provision) ih kitasam ngei kei ding hi. Kumthak thupha Mi kim tungah hong tung tahen. Amen. Rev. Dr. Mang Do Thang\nPrevious: USA, Georgia pan Tg. Khai Sawm Lian (Kaptel, Hatlangh) in hongnusia\nNext: Maikum sung ka lam-etna ~ Pu Thangboi


timestamp: atn

url: =Nuntakna lamlak – 1 ~ T. Sawm Lian :: ZOMI DAILY\nposted on 19 March 2017 at 3:00 am Lomkholna: Article, Sawmlian\nA ki-it lo, a kingai lo a kiteng hi peuhmah lo a, bang hangin kikhenna tam mahmah ahi tam? Dawnna pen za ah za (100%) a maan kei zongin a tamzaw man dingin ka um hi. Dawn sawm dih ni e.\n1. Mihing a buncing / paubang lo (perfect) kuamah om lo hi. Tua bang pipi a kiteng, omkhawm kihi ahih manin i hatlohna, i cinlohna leh i kivaklohna kitheisiam lo i hih manin buaina, nupa kikhenna piang hi. Na koppih pa/nu theisiam in.\n2. A kisinsa a zi leh pasal a nei cih bang om lo a, kisin tawm vive kihi ahih manin omdan kilawm lo leh sepkhial kinei thamtham hi. Tuate pen kihilh, kimakaih siam kisam hi. I kihilhloh manin tampi kikhial a, i kitamhilh luat manin zong bauina om zel hi. Na koppih pen thu hilhin makaih inla, a khamval ding hilh kei in.\n3. Nasep nopsak lam leh nopsakloh lam kitheihpihlohna hangin buaina tam mahmah hi. A lawmpa in ama uk lam a lawmnu hihsak a sawm teiteina hang leh, a lawmnu in ama uk lam bekbek ah a lawmpa a paipih sawm leh buaina om hi. Nang nopsak lam leh ama nopsak lam thei in.\n4. Nungak tangval laiin lawmngaih khat tungah kicitak lo ahih manin nupa kiten khit ciangin kimuang lo, kimuangmawh den cih bang om thei a, tua hangin buaina leh kikhenna piang nuam hi. Na nungak na tangval laiin khat bek tungah citakin muanhuai in. Na tate muanhuaina sinsak in.\n5. Mi innkuan sunga om ding nungakte in “mo mawhpuakna” thei mahmah lo a pasal a neih leh, tangvalte in “pa tavuan” bangmah thei lo a zi a neih pong mawkna uh hangin, nupa/innkuan sungah haksatna hong tun ciangin lungkia in kikhen baihsak uh hi. Na mawhpuakna theician in.\n6. A nuam bekbek lamen a zi leh pasal kitenna pen kho lo hi. Mihing i hih sungin haksatna leh buaina, sihna leh natna om lo thei lo a, tuate hong tung leh ka thuak zo ding hiam? cih kingaihsun masa lo ahih manin kikhenna tam hi. Haksana hong tun ding lam thei inla, na lungsim kizo in.\n7. Nupa a zudawn, laithai kapna hangin leh, a khat zawzawin a zatna hangin zong kikhenna tam mahmah hi. Zudawn, laithai kap kei in.\n8. Pasian thu tawh kimakaih lo, Pasian thu genkhawm lo a, mi gensiat, thusia kikumkum nupa pen kikhen nuam mahmah hi. Pasian thu kikumin, Pasian tungah ki-ap khawm un.\nPrevious: Akhetung dimin Cocaine pua in US gamsung alutpihsawm khat JFK Airport ah kiman ~ ZD\nNext: Vondeih Kep Ding – 101 (Dimno’ Pa)


url: =NU LEH TA KI ZOPNA ~ MUC\nNU LEH TA KI ZOPNA\nNu leh ta ki zopna nam tampi om hi. Tua te sung panin pilna siamna a khanna hangin Nu leh ta ki zopna a peeng sakdingin maan inn sungah naungeek ki bawl thei a, tano adeih tei hangin midang naubu kawmin ta a nei Nu zong ki om ta hi. Tu in ahih leh i ki hop sawn nop thu in Nu gil sung pan a piang khia ta te leh Nu te ki zop na a pha deuh in I gen zaw ding hi. Israel mite’ pupi sung pan Jacob, amah leh a nu Rebecah, apha leh asia ah aki zop na hangin a innkuan sung leh a tapa Jacob tungah, apiang thu hoih leh thusia ih thei hi. Galhang Napolean in Nu te huzap tel theih ahih manin “Nau luai avei khutin leitung uk hi” na cihi.\nPasian thugen minthang D.L.Moody in “ Kei Nu bang Nu om hi leh leitung ah thong ki sam lo ding” hi. na ci hi. Mawsi in Israel te kum tampi sung, a makaih zawhna ahang teng ah, a Nu tawh aki zop na hoih masa ngiat ahih na ih mangilh loh ding thupi hi. Tua ahih manin hih a nuai a laibu teng siksan in “ Nu leh Ta ki zopna” cih kong gelhkhia hi.“Pawlpi thu lamlak” bu khatna, laimai 179-190 “Fundamentals of christian Education” laimai340,419 “The Desire of Ages” laimai 117. “ Step to Christ “ laimai 290. “Child Guidance” laimai 127.\nA. Numei(Nungak) leh Nu leh Pa vai puak\nNu leh Ta ki zopna api cin theih na dingin Pa te peng tuan lo a, tua mah bangin numei (nungak) te tung ah zong vaipuak om hi. Numei khempeuh in a kim apaam bangbang hi taleh , lungdam, maitai, lungkim in a om den zawh nang in hanciam ding uh hi. Nu leh ta ki zop hoih neih nadingin, nungak hun aki pan ki sa kholh ding ahihi. Hi bang a, a hanciam na khempeuh , a tano te thatang leh zia leh tong ah azah sawm in ki thukkik ding hi.\nKi zop na ah Tano te in Nu leh Pa tatzia a tamzaw hong et teh uh hi. Nu leh Pa tha tang puak zia, lungsim ngaihsut zia leh duh leh deih dan te a kipan ta note tung a tawm atam in ki lang khia kik hi. Tua ahih manin a manpha ngiimna te nei in ikhua suak zia, lungsim pumpi leh khalam nuntak na ah ih ki lapsan tak ciangin, Ta note a dingin nuntak na bucing hong suak a na hihi. Nu leh Pa te’n ahoih thei pen in ih hanciam nate hangin kiim leh paam hong huzaap zo pah a, tua in ta note mailam kalsuan na ah aman pha khan tohna tampi hong suak ding hi. Nu leh Pa in i vaipuak te tel ding hi hang. Leitung ah khangno te’ awkna ding adim in om hi. Mi tampi te huaiham naleh noptat na in zol hi.Lungnopna lampi ahi ding a, a ngaihsut uh a tawpna ah a kihtak huai khat a om khinkhian ahih lam thei lo uh hi. A duh peuh uh ne in a ut bangin gamta uh a,a thatang uh bei in mak tampi si uh a, hih leitung leh hong tung ding leitung taan uh hi. Hih mawhzolna te mah ta te in zong phukha ding ahih lam Nu te leh Pa te in a phawk ding uh ki sam hi.Tua ahih manin Naungeek a suah ma in siatna gal a do zawh na dingin ki sa khol sak un.”\nB. Bang ci pantah ding i hiam?\nNu khempeuh Pasian biakna tau ah ki ap hen la a ta te uh zong a suah ma leh a suah khit ciangin Pasian tungah ap le uh hi leitung bang aci tam! Nu ii nuntak na ah lungsim puakzia hoih neihna ding a thupit zia Lai siangtho in hong hilh hi. Israel minam te a gumkhia ding Samson Pasian in a teel laitak in Topa vantung mikhat in a nu kiang ah a gen thu in “Kidawm inla, leenggah zu ahi a, kham theih zu (Gam6:3) a hi zongin ne lo in a nin (Siam.11:1-47) bangmah ne kei in ci hi. Naungek a suahma a pattah ding a thupit na mi tampi in neuseh uh hi.\nVantung mi in tua ci seh lo hi. Nu zongsatna te in naungek mailam ding sukha a hih manin i duh ideih te ki khal ding ki sam hi. Ta no te a suahma in a nu te utut in om in huaiham in a lungtom in genhak leh a ta tungah zong tua te ki mupah hi.Hoih lohna te ta te in gamh bang in hong luah hi. A hizong in nu in them khat zong hoi lo in hoih tak in gamta a kideek kidaam in a ma deih na a nial leh mi gi in lungneem in a huaiham kei leh tua zia leh tong hoih te a tano in luah hi.Nu gil sung mahamah pan a hoih a ki zopna a thupit zia vantungmi in nagen phapha hi.(Thukhente 13:14) Tuiphum pa Zawhang tawh ki sai in vantungmi in a pa kiang ah a gen thu in “A mah hong suah ciangin nang na lungdam ,mahmah ding a, midang tampi te in zong hong lungdampih ding hi. Amah in leenggah zu a hi a, khamtheih zu ahi zongin nelo dinghi.Asuah phet a kipan Kha Siangtho tawh ki dim dinghi.”(Luke1:14,15) Topa Zeisu in vantunggam min ciaptehna sungah tuiphumpa Zawhang sangin alian zaw kuamah omlo hi cihi.Topa nasepna dingin pumpi thahatna a thupit zia tuiphumpa Zawhang Nu leh Pa tungah vantungmi in hilh hi.Banghang hiam cih leh pumpi cidamna a susia thei khempeuh pen kha lam nuntakna zong a susia ahihi. Tua a hih manin “ Naupang bangci makaih in bangci bawl ding ka hi uh hiam? Hong hilh in , ci in thunget na tawh Nu khempeuh in Honpa beel in Lai siangtho sunga Pasian hilhna awlmawh peuh leh a kisapna bangin pilna ki pia ding hi.\nC.Neek leh dawn ah\nNaungek a ding a an hoih pen in pianpih an hi a, a ki sam lo pi in tua an ngolh loh ding hi. A ki zawldawh nop man a, a ta no nawi a pia lo nupi pen lungsim neilo a hihi. Midang nawizu ateep leh naungek in tua nu lungsim puak zia ahi ciang khat neipah hi. Naungek te a Nu’ nawizu tawh ki vaak hun sung thupi mahmah a naungek’ zia leh tong zong a nu tung pan a a ngah an tawh a tawm a tam ki sai lai hi. Tua ahih manin nupi te in nau nawi a piak laiteng a lung uh nuamsak den a, a lungsim’puak zia uh zong a ki dop mahmah uh ki sam hi. Tua hi leh naungek an zong gu suak lo ding a lungnuam hithiat a, a tano a bawl dan tawh ki zui in naungek lungsim hong hoih to ding hi. Tano te pen nauluai pan mahmah in a duhduh a ne ding leh a ne ding bek anung ta ding bang khatin ki pantah lo ding thupi hi. Neutung a ki pan in ta no te zia leh tong, nu in tampi puahpha theihi.. Neek leh dawn ki dawm ding in hilh theih a ki dawm lo a a uisan dingin zong hilh theih hi. An a neek theih hun,khua theih hun ciangin Gentehna: (Be iik duh lo tano in bang ci duh thei ding…) Be ik ahoih n agenpih ding Pasian piansak te sungpan ni thumni a piansakhi…….etc.Topa’n anin a cih te atel ding in Lai siangtho sung Gam.6:3, Siam11:1-47 te Nu in hilh in anbek ah zat loh ding hi pah hi. Nu in nikhat sung a sep ding tampi nei thei hi. Nau in a nawngkai sak ciangin khem in cingh sak phot zaw lo in a daih na dingin neek ding khat peuh pia uh hi. Tawl khat a daih hang in hong suuk zaw dinghi. A gil kial nailo ahih manin a gilpi sung ah an hongdim ding hi.Tawmvei sung don pak ding a kisam hi bek hi.\nCidam na tawh a kituak lo nek leh dawn ah sum tawh aduh adeih a lei nate ngaihsun in naupangno te in a manpha pen leh nopsak na a pia thei pen bang khat in hong mu uh a, hong uang nek uhhi.Tua te hangin natna tampi ngah uh hi. A mau duh leh deih hong gen uh ciangin cidam na tawh a kituak te a hih leh Nu in thukim pih ding, hun manman a an neek ding zong hilh dinghi.An nek a man loh ciang in gilpi an gawina nusia susia ahih manin cidam na leh lungsim puak zia zong susia hi. Tua bek tham lo in annek dawkan (Sabuai) ah cidam na tawh aki tuak an te ne nuamlo in thahat na a piangsak lo nek theih nengneng duh zawsop theihi. Nu in hilh lo in tano utna azuih leh tano tawh tuate hong khang khia khawm a pumpi leh ki lap sanna te hong sukha tahi.Tano deihna bek zuihna in ni khat ni ciang in Ni in avawh bangin athin hong tung ding hi. An ahi lo na te lei na ding in bang hang in na sum uh zang a hong gilvah sak theilo na te ngah na ding in bang hangin nasem nahi uh hiam? keima thu lim tak in ngai in a limci an te ne un la, na anlim te ah nuamsa in om un.Isaiah 55: 2.Neek leh dawn leh tano te tawh ki zopna ah Topa hongpiak thupha te ngaihsun khawm in pumpi lungsim, a cidamsak nek leh dawn hang in, a piang sak Topa ih phat kik ding deih hang.\nEden huan ah a siangtho nupa kop te nek leh dawn tawh satan in na ze-et hi. Tua in ze –et na tampi tak sungpan in a nasia pen ze-et na bulpi hi pah hi. Adam ngongtat na hangin Eden huan tan lawh a neel leh dawn kidek kidaam zawh na hangin Topa Zeisu in ze-et na zo hi.\nMawhna hong tut masa penpen in duh theihna, kamlimna , ahih manin Topa lam atawn lo ngongtat na Nu in thei tel ding a duhduh nek na in khuk ngaihsut theih na ding hong dalpi pen ahih nathei in, apilvang ngaihsut naleh lampi tot ding limtak a ngaihsut na in duh theihna, in, kamlim sakna te uk ding hi. Ze-et na pen i ut penpen tawh hong ki zol ding hi. Hi ne leng ka lung a dam tam? cih ngaihsut na tawh khensat ding hi.Gentehna. mehza? Mikim in ki zang lo maw zasan, ci, cikhum cih te bel mimal lungsim khen tat dan.\nD.Silh leh Teen Nu\nin ta no te a dingin limlang ahih mah bangin nek leh dawn a kipan silh leh teen ah zong hong et teh toto ding uh hi. Tano , te adding apuan silh anik ten zong ngaihsut Kul a khua sik asak loh na dingin puan lum zong guat kul hi. Ngaihsut ding i cih tak ciang in aki samlo pi apuan sil niik ten bek ngaihsut ding hilo leuleu hi.\n“Nu in inn ah puan gina a silh kei uh leh a tate zong tua bang a a\nsilh ding ahilh a suak hi. Nupi tampi in, sia niapnuap taleh inn a\nsilh ding puan khat peuh phamawh zenzen kei, ci thei uh hi. Innkuan sungah Nu te’ huzap hong kiam pah hi. Ta te in a Nu’ puansilh leh midang te ii hi linlian na a silh uh hong saikaak in, amah a zah tak na uh hong kiam hi. Silh leh teen a hoih lua i nei kei phial zong in a siangtho ding hoih zaw hi.Puan nin in cidamna leh lungsim ading in hoih lohi. Nu in ta no te’ puan ding bawl na ah ahoih leh phat ngah ding sang in cidamna tawh ki tuak a silh nuam ngaihsun ding hizawhi. Nupi te in a tate uh’ puan ding zem in, et hoih ding a bawlna tawh a hun uh bei sak ding hilohi. Tua in aki sam lo nasep hi a, Nu cidamna aleh ta cidamna sukha hi. Cihnop na in tawlngak na leh ahoih bek thasaan na a ki sapo\nlai tak in,mit leh sazang , nak, zat a kul puan khui na tawh nitum\nkeei lo ding ahihi. Siatna tawh a khangkhia khawm tano te leitung khuahun luanzia tawh akhang khia khawm pah uh hi a, amau in honpa gumpa sangin niik leh puan lam hong tam sak zaw in Nu in Lai siangtho sim sang sik in puan a paw nono(popular) te silh le ten dan a uuk zawh lamtk tano ten mu in thei gige hi.Hong tung ding ki gin kholhna ah ih piak zawk ding Nu’ vai puak a hihi. Silh leh teen design ah lungsim a la, ahoih nono silh ding teen ding\na deih pha deuh a a phuan khia(founder) pa in Satan hi.Tano te’n silh leh teen deihluat nate hang in lungkiatna, Topa Pasian ih biakpiak na a kipelh theih na dingin Dawimangpa lunggulh pi pen khat ahihi. Hi bang hang in lungsim leh pumpi tha zawm in khalam hong nungtolh sak ding leitung kizep na pan a etlawm aki lawm a siangtho sawtpi ahoih denden ding cidamna tawh ki tuak silh leh teen tawh Nuleh ta ki zopna laamsaang ni.\nE. Nasepna tawh\n“Innsung ah sep ding aki sam te, ama khut mahmah tawh sep hong kul ciang in, Zi leh Nu hoih in, za neu na bang in tuat lo in a sep ding peuh maitai tak a sep ding hi. Ih nuntakna –ah na tawmno bek sep ding leh ei nopsak na bek tawh hun bei sak ding hi lohi.Mikim in I dinmun ciat pan khantoh na ih neih theih na ding Topa Pasian in thahatna hong guan hi. Nasep na in samsiat na hi lo a, Pasian kiangpan hongpai thupha hi zawhi. Toopa in ahoih mahmah Eden huan akem acing dingin Adam leh Eve nasep guan hi. Topa Pasian mahmah in zong ni khat pan ni guk dong na\nasep khit ciangin tawlnga hi. Topa patkhiat nasep na ah a thupit zia tano te hilh ding ahihi.A mangthang dekdek ding te a dingin man anei mi ih hih natawh Pasian vang a tang sawn sak ding in vantung pan ei te nasem dingin hong ki sawl hi.Tua ahih manin Nu in tano te atha leh akhut te uh a tangzang lai hong huh theih dingin hilh ki sam hi.Nasep ii manphatna te leh nasep a pii muh theih na ding, lunglut sakin, tha san in na i sep teh a gen bang lo lungnopna pen cikmah hun in kicinglo ngeilo ahih lam a mau te tungah hil ding hi hang. Naupang te hun awng tam aneih uh leh ze-et na tam pah hi a,Na tawm bek sep nopna leh thadah na te in siathuai na hong puak ahih na Nu in tano te theisakni.Tua ban ah guh leh taang a thahatna dingin naupang te nasep theih ding thupi hi. Nu te in tano te gimlua kha ding ci in nakpi a tha tang saan ding te ki sem sak lo hi.Tano te puak ding uh a ki lawm vangik te Nute Pate in pua uh hi. Nak sep luat pen hoih lo mah\na, a hi zongin, semlo a omna lauhuai zaw laihi. Nute in tano te\ncidamna dingin a sahui, sazang te ,a khauh na ding pumpi kilok nalh na nasep guan ding hi.\nF. Aw neem tawh ki zopna\nKhristian nupi in a tate’ kiim alauhuai na te phawkbaihding a amahmah asiangtho tak in kikem dinghi. Pasian kammal tawh a lungsimleh a gamtat kikem in a tavuan zo ding a, amah a sual tawntung ze-et na nengneng te zo dinghi. Naupangte in thu phawk baihmahmah uh a, lungduaina,itna, awging leh, amau’ lungsung a itna leh ngaihna a halkeu lungtom naleh hehna kammal te khen theimahmah uh hi.Khristian taktak nupi te in hehna leh muhdah na tawh amau’kiangpanin a ta te uh hawlkhia lo dinghi.Han na leh phun na tawh ana ki dawnden keei na a inn uh ngai lo ahih manin tano tampi tak in zusai khawngleh a dang gualnop bawlna khawng te ah hehnep naleh lungnopna in zang zaw uhhi.Nu leh tano te ki zopna, pattah na ah ahamsa a thu kho sa nupi te’ deihna tawh aki tuak lo, ahoih lo deihna te tano te in nei thei hi. Tua bang hun ah Nut e a pil mahmah ding ki sam hi. Don siam loh naleh hansan gawpna tawh tano te sia zaw tham\nthei hi. Nu zong a mah leh amah limtak a kikem dinga, tano in a do(kawk) kik theih na ding bangmah ahih loh ding ahihi. Hanglualua sa in bang mah sawl lo dinghi.Aw neem leh aw khum zatna tawh meetna tam zawhi. Zeisu’ kiang a tun theih na ding lampi ah a tano a pattah ding ahihi.\nKhristian pil khat a hih leh Nu in a tano ukcip lo dinghy.Galpa in a\nzawh loh na dingin deihtak in thungen dinghi. Thu a nget kawm in\nkhalam ki puahphat na om ahih lam phawk ding hi. A ma sung a na a sem vangliatn amah in a tano sungah zong nasem ahihlam mu dinghi. Hong migi zaw in thu hong mang zawhi..Gal ki zo tahi. A lungduaina, a migitna leh a kampau kidop na te in a nasep uh hong zohi. Guah zuk khit ciangin ni hong taan mah bang in,huih hong kap ciangin daihnahong omhi. A vil gige vantungmi te zong lungdam in lasa uh hi.\nG. Cidamna tawh Nu leh Ta ki zopna\nTa te pen Nute Pa te kep dingin a kipia hi a, nikhat ni ciangin\nPasian in amau te ikhut pan in ngen kik ding hi. Amau te pattah na ah ahun tamzaw, thungetna a tam zaw ih zat kulhi. Hilhna maan a tam zaw ki sam hi. “A hang om lo in natna om lo hi.”Naupang te anat na uh atampen kepdan maan loh na hang ahihi. Annek hun maan lo,khuadam hun ciang a puanlum zolo, sisan hoih tak a apai theih na’ng thasanna omlo, sisan siangtho sak ding huih tampi ngah lo cih te hang hi thei hi. Nu te Pa te in natna apiang sakpen kan khia in a manlang theithei in bawl pha ding ahihi. Natna kidal kholhna ,natna koici bawl hoih ding cih Nu leh Pa’n ki sin thei hi. A diakdiak in Nu in Innkuan sung adam lo hong om ciang in bangci bawl ding cih theihhuai phadiak hi. Innkuan ki uk na ah siangtho na ding thu, nate ahi sitset akoih na ding thu cih te a om kei leh ki cinglo hi. Tano te pumpi a khan na ding, lungsim puakzia a hoih nading leh gamtat hoih, agamtat na ding in Nu in lam a lak kei leh a dahhuai mahmah khialhna ahihi.Bang te ,Mihing ading in a hoih pen an, ahihlam, ih theih nang in Pasian in, hong gel sak. Amasa pen , an thu te, ih kankul hi. Mihing te bawl in, Mihing lungsim a thei Pasian in Adam a ding in a an ding gel sak hi. A cidam dinmun ah ih om den na dingin tha a piangsak anteh a ki cing in ih neek ding ki sam hi.\nEi pen ih geel theih nak leh cidam nading in a ki tuak an pen mun\nkhempeuh ah a ki ngah thei a hi, buh,mangbuh, vaimim cih te nam tuamtuam in ki bawl in,mun khempeuh ah ki zuak khia hi.Tua mah bang in be cii te zong ki bawlhi. Tua te tawh a ki bang in ah, singgah te zong gamlak pan hong zuak uh in bek tham lo in ih omna mun tek ah aki cing meh teh meh gah tuamtuam te pen sa ki hel lo in a hoih leh tha apiangsak thei neek leh dawn te a k icing in deih deih in teel in huan thei hi hang.Leitung a mi te’n a zat pahpah theih van te pen an gawina haksa sak hi. Tu lai tak in lungsim amaan lo in atei tang sak tehi ten a atwm sak zaw nekleh dawn te pen hoih zaw hi.Meh a namtui sak thei te pen ih pumpi zawng khal sak thei hi.\nH. Na dang, na dang khempeuh thupi lo zaw\nHi leitung a apiang naupang khempeuh Topa Zeisu neih, a ma aa hi a, ama kammal te um in thukham leh thuhoih tawh pantah ding ahihi. Nu in naupang te thungaihsut theihna a neih aki pan Honpa thei a a it theih na ding in hilh ding zia Pasian hong piak vaipuak phawk kha lo theihi. Tano te hoih tak in makaih a, vantung mite tawh ki khawl thei ding in a tano te a pattah na ah Nu in a siam n ate azat theih na ding in ngaihsut siam a anuntak ding uh Topa’n deih hi.Hih theih bangmah neihloh bebek paulap aom ding zong hilohi. Pawlpi sia,Nipi sangsia, leh siamsin na sang te peuh ah puma p khit zong hoihlo hi. Nu leh Tano ki zopna a masa pen ding hi a, a zom ah a sang te tawh ki zop ding\nhoih zaw hi. Nu in sang sia masa penpen ahihi.Naupang te pawl deih mah uh hi.\nAmau te tung itna a lak dendin gmi lunggulh den uh hi. Amau paktak theih te Nu in zong pak ta ding sa uh a, ama ii dahna leh nopna te Nu kiang ah ko thei uh hi. Tua bang hun ciang in Nut e in a tate ii awlmawh te awlmawh sak lo in iim ding hilo hi. Awlmawh lo in om kha zenzen le uh amau te hong khasia ding uh hi.TAno te a ding in Nu te ii kin na pen manpha mahmah hi. Nute kiangah a gamlum ta te gamlapi ah amau te lungnop sa in na a\nsep theihna ding khat gel sak ding hoih hi. Ta te pen guak suak in a om loh dingin Nu te’n akin kul hi.A mau pen athupi pen hi a, midang te a mau kiang hongpai uh teh a mau nuai ah a om ding te hi ci in hilh ngei kei in.Nu pawlkhat ten a tate nop asak theih nang in hun tampi pia uh hi. A hih hangin tate ii ciim(pil) na te i zat theih ding zongkul hi. Gamtat na ciau lel khawng tawh amau ten nopsakna a zon theih ding kul hi. Ih nuntak sungah lungkiat naleh haksatna te anawk thei ding ih hilh ding kisam hi. Acih tham lo haksatna lel te tungah ih lungkham ding sang in tua te ih gualzawh theih nang in amau te hilh ding hihang. Ih ta te’n ei hong vei theih nang in koi ci hilh ding ka hiam cih kanin. A hih hangin ih tate’n Nu te khah khong thei in Nu te pen agim luat man in khat veivei the a tate uh thu hilh ding leh itna lak dingin hun\na neilo dan in ki sak kha thei hi. A hih hangin ih ki dop ding thu pen ih te ten a inn sung vya Nut e kiang pan itna le ki thuah khop nate a ngah kei uh leh tua along gulh te uh a pua lam pan hong zong ding a, anuntak naleh akha hong sukha thei hi. Nu pawl khat te’n mel hoih nang leh za neih nang in a hun, a mit , akhut te a zat man un a tate lungsim sungah ki sialh na leh uangtat nop n ate paii sakhi. A hih hang in a tano te tawh hun tomno sung a ki mawl khawm dingin awng thei lo uh hi. Tua bang atat man un a tano te\nhong khan teh ki phatsak naleh a hong paktat lam uh ki mu\nthei hi. Tua dang amuh pat uh the khitui hongluang thei uh hi. Ahih hangin a zawh bangin a at lam uh ahih lam ki mu theituan lo uh hi. Nu pawl khat te leuleu the tano te tawh a kizopna uh ah khua heek dan tuamtuam hong zang uh hi. Khat veivei teh tano te a siat theih zawh zah ciang ding un a deihna uh zuih pih in, khat veivei te lah amau te lungnop theih nate a nawngkai sak thei zel hi. Tua dan gamtat na pen khris limlak na hilohi. Topa in naupang te it hi. Topa in a mau lungsim puak te uh thei in amau te ii nopsak n ate leh ze et na athuak khawng uh the a mau tawh ki bang in hehpih in na thuakpih hi.\nTano te pen Topa Pasian aa hi a ama neihsa ih kepsak na ah thudot na ih thuak ding hi. Topa in Hih tapa hih tanu khoi in kem in, kei a dingin hong pantah sak in. kumpi inn lim sun in anun tak zia hong zep sak in Topa inn sungah “a tang” theihna dingun” Nu a ki ci khempeuh in Pasian kiangpan sawlna siangtho i nei hi.\nTua ni ciangin “Topa nong kepsak tano te leh kei hiah om ung,” ci a ih ap kik hun dong hi lei ah “Nu leh ta ki zopna” ii tha man in tawntung gam hong tun Topa maipha ngah a lungdam ki paak na “Nu leh Ta ki zopna”hong hisak ta hen .Amen.Con amore,


url: =August 15, 2020 | Thungetna leh Bawlsiatna GUINEA ~ MUC\nAugust 15, 2020 | Thungetna leh Bawlsiatna GUINEA\nAdmin 9:14:00 PM Articles, MISSION NEWS\nThungetna leh Bawlsiatna\nGUINEA | August 15\nMaimouna Bangoura, 29\nKa teenna uh Conakry khuapi, Guinea gam, ka inn mai-uah Seventh-day Adventist thu-um mi khat tawh kimu-in ka kiho uh in Adventist thu ka zak masak penna uh hong suak hi. Tua pa in laihawm khat hong pia-in tua lai sung a nawl khatah “ Jesuh” cih min kigelh ka mu hi. Sim nai lo-in ka pasal Alpha pia in, ci-in ka sawl hi. Tua laihawm in French lai tawh kigelh hi. Ka pasal in French sim thei lo ahih manin kei hong pia kik hi.\n“ Sim dih ve” hong ci hi. Ke’n zong sim lo-in, “ Kei Khristian hi keng; hih bang lai ka lawng kei ding hi, ci-in lei-ah ka khia suk hi. Innkong honpi-in inn sung ka tum suk hi. Khristian thu limlim ka za nuam kei hi. Tham lo-in nitak thunget hun hi ta, tua pa leh ka pasal in kiho ka uh ciangin thungen thei lo liangin ka heh hong suak mahmah hi. Ka pasal kiangah, thungetna-ah hel ding bang na nei hiam, ci-in dong hi.\nKa pasal in “ nasep khat ka muh nading, ci-in thungetsak dingin pulaak hi. Alpha in (electric) mei tawh kisai siamna nei khat hi. Sum ngah napi, bei baih lua hi, ci-in pulaak hi. Ka zi in a naupaai lel mahmah hi. “ Thu hong ngetsak in,” hong ci-in tua Adventist thu-um pa kiang ka pulaak hi. Zato ka om sungin zong siavuan siamahte in na ta nungta nawn lo hi, hong ci uh hi. Nausuak khia nai lo, ka sungah naungek nungta nawn lo ahihna hong gen uh hi. Ka pasal tungah hih thu-teng ka pulaak hi. Tua Adventist thu-um mipa tungah thungen dingin ka pulaak a, ama’n zong thungenin “ Topa aw, naungek suakkhia sak in. Ahi zongin Nangma deihna bangin piangzaw ta hen,” ci-in thungen hi.\nA thunget a man khit ciangin form tungah a kisamteng gelhkhia-in min gelhna munah ama min Tranqulle Fassinadouno leh a phone number gelh hi. A gelh khit ciangin Alpha pia-in “na zi in ni khat ni ciangin hih lai kigelhte hong simkhia ding hi, ci hi. A pai-khiat khit phetleh tua lai balkek-in niinbung sungah ka paai hi. A thunget bel ka deih hi. Ahi zongin ama upna Khristian zuih ding pen ka lungtung zo lo hi. Nuamtakin ka ihmuh theihloh kha tampi pha khin a, ahi zongin tua zan a kipan ihmut nuamtakin ka ihmu thei hi. Ka ci-bawkte kiam-in, siluang zong hong khawl hi.\nZato ka tun ciangin siavuan siamahte in naupaai hongsa kha uh hi. A taktakin kei pen naupaai ka hi kei hi. Tua ciangin ka taneu Anthony a cina hi. Zatui pawlkhat lei-in ka piak uh hangin noptuam lo hi. Ahi zongin Tranqulle thu hong ngetsak ciangin ka natnate a damlam ka phawk kik hi. “ Bang hangin tua hong lai piakte paai khia ka hiam? ci-in kei le kei ka kimawhsak hi. Tua laidal tungah ama phone number om a, tun amah ka hopih theih nading om lo hi. A zingsang ciangin kongkhak hong kikiu a, kong ka honleh Tranqulle hong hawh na hi bilbel hi. “ Nuamsam ing, ee, nang hong hawh thei, na phone number deih ing ka cih laitak hi ven, ka ta cina in thu hong ngetsak in, ci-in ka thuum hi.\nTranqulle in ka tapa ading thu hong ngetsakin, tua nitaklam mahin ka tapa zong a natna panin damna hong ngah thei hi. Alpha tawh lamdang kasa uh hi. Ahi zongin biakinn ah kikhawm ding ka ut nai tuan kei hi. Tranqulle hong thungetsaknate ka phawk kikkik hi. Kha khat khit ciangin biakinn ah kikhawm dingin ka pai hi. Thugenpa thugen in ka lungsim hong bun mahmah a, tua a kipan Sabbath ni sial-in ka kikhawm hi.Ka lawmte in Alpha ngaihsutna man nawn lo hi; mihai hi,” ci-in a gen uh ciangin Alpha zong Sabbath ni kikhawm nuam nawn lo hi.\nTawl khat khit ciangin Sabbath ni sialin inn pan paikhia-in biakinn ah kikhawm dingin pai pusuak khia hi. Ka pasal tungah hih thu a na kigen ciangin ka pasal zong heh-in inn ka tunteh ka pasal in hong sat hi. Ahi zongin bang bang thuak taleng ka nunzia ding ka theih tel hi. Tranqullte in Global Mission nasem masa pawl hi-in, Lai Siangtho thusinna laibu honkhat hong pia hi. Thukham 10 tawh kisai thu ka sin uh a kipan ni 7 ni Sabbath tawlnga dingin ka khentat hi. Alpha in hong sat veve hi. Pau ding ci leng ka kam hong betsak hi. Biakna thu mahmah gen ding hong phal lo hi. Nupa kikhen ding bek vaihawm-in, inn sung kisam bangmah hong vaihawm nawn lo hi. Amah kia tuam lup den hi. Ahi zongin nisim-in ama ading thu ka ngen hi.\nKa deih mahmah Lai Siangtho mun khat in John 14:1 “ Note lungmang kei unlam, lunghimawh kei un. Kei hong um unla, Pasian zong um un.” Ka pasal hong bawlsiatna ka thuak hangin lungnopna khat ka nei veve hi.Bang hang hiam cihleh Khrih ka nei hi. Thu nong ngetsak uh diam? Topa tawh hi leh na khempeuh tungah zawhna kingah ding hi. Ni khat ni ciangin ka pasal in Khrih um-in Khristian hong suak dingin lametna ka nei hi.\nTu quarter Sabbath 13na sumpi in Maimouna-te teenna, Guinea gam, Conakry khua ah sanginn adingin kipuak ding hi.MUC in Sawbua sanginn adingin kipuak ding hi.


url: =Malaysia, Penang Market gei khatah Awle khat ki hingmat ~ ZD :: ZOMI DAILY\nposted on 3 February 2017 at 10:30 am Lomkholna: Malaysia, News, Sawltak, World\nMalaysia, Penang State sung aom Jelutong Market gei ah zanni Thursday ni in Awle khat kiman cih theStar pan kiza hi. Hih akimatma inzong Penang sungah Awle kimu cih kigenzel a, khuasungmi pawlkhat patau mahmah uhhi.\nZanni zingsanglam 6:30am hunpawl in Ipoh Lane kici lampigei aom mehteh mehgah kizuakna Vegetable Stall gei ah akimukhia ahihi. Vanzuak vanlei in apaite’n amuh uh ciangin Fire & Rescue Department te zasakpah uh a, tuapan in akimanthei ahihi.\nAwle pen Meter 1 bang sau a, agikna pen 10kg bang phading ci uhhi.\nPerak Road Fire Station panin uliankhat ii genkhiatna ah zingsangin khuasungmi te khatin zumah hong zasak uhhi. Tuapan in Firemen honkhat in kidelhpah a, aphual ah 7:10am hunin kitungin, Awle khat na omtakpi hi.\nTua Awle pen ahingin kimanthei a, “Penang Wildlife and National Parks Department” te kiangah ki ap thei hi ci’n genkhia hi.\nHih Awle pen koipan hongpaikhia cih ki gencian theilianlo a, agei aom Jelutong River kici luipan hong hong paikhia zong hithei, ahih keileh inn ah akikhawi ataikhia zong hithei cih thunei te’n genkhia uhhi.\nUniversiti Sains Malaysia panin ganhingtawh kisai pilnanei Zoologist Prof Dr Shahrul Anuar Mohd Sah ii gennna ah hih Awle pen “Saltwater Crocodile” akici te hi a, Local gammi te’n “buaya tembaga” kici hi ci’n genkhia hi. Hih Awle te ii avun pen savun Leather hoihmahmah ahih manin, kideih mahmah cihi.\nHih Awle ii agikna tawh atuat uhciangin kum 2 bang upa khinding in ummawh uhhi.\nPenang Island sung aom Mati River kici luigei ahzong Awle asau simsim, Meter 2 pan Meter 3 hamtang aphading in aki ummawh khatzong kimuzelzel a, kimanzo nailo cihi.\nLuigei aom khuami te’n nithum sungbang akizom in muden uh ahih manin, thunei te’n mattheih nadingin sikbawm khat sungah ak koihin thaangsiah uh a, ahi zongin tudong kimanzo nailo cihi.\nNunglamdiak khatinzong Malaysia, Sabah State sung aom Shopping Mall maiah Awle khat kiman ngeikhin hi.\nRelated: Malaysia Shopping Mall maikhat ah Awle khat ahing in kiman ~ ZD\nDrainage and Irrigation Department thunei te’nzong tua akimuzel Awle pen tuasungteng mahah omlaiding hi ci’n genkhia uh cih kiza hi. ZD Sawltak #zomidaily\nPrevious: “Kum 69 cinna Zomi Nam Ni” Yangon ah thupitak in kibawl ding ~ Zingsol\nNext: Myanmar Vice President II Pu Van Thio Zogam hongzin\nMalaysia, Johor Baru – Seremban lampi tungah mawtaw kiphukha, mi 5 si\nZDF State Register ngah lungdam pulakna\nUSA, Michigan pan Pa Dal Suan Thang (Khuasak) in hongnusia


url: =ZAM Thupuak :: 09 Jun 19 (UN Child Protection Unit tawh kimuhna) :: ZOMI DAILY\nposted on 8 June 2019 at 1:29 pm Lomkholna: Malaysia, News, ZAM, Zomi\nCHILD PROTECTION UNIT TAWH KIMUH KHOPNA :: 07 June 2019 (Friday) ni-in zingsang nai 9:30 pan 11:30 sung UNHCR New Building Conference Room, ah Child Protection Unit ulian te leh Community makai te kimuh khopna kinei khawmthei hi. Hih hun sungah UNHCR, Child Protection Unit pan in Ms Alli leh Ms Tulasi te in Meeting hun hong makaih to in, Child/Naupang kumcing nailo te tawh kisai kepbit/Pattah/kisap ziate hita leh thu hoih tampi hong gen khia uh hi.\nMeeting hunsung Group (6) in hong khen in Child Protection lam Naupang /kepbit/Pattah/kisap ziate ngaihsut zia te kaikhawm in a bantak in Group khat khit khat pulakna hong neisak hi.\nNaupang kembit/humbitna i cih bang a hihiam – a kisam phadiak kilamzia\n1. Naupang kepcingna, humbitna, Suk siatna, simmawhna, naupangte tung a kilawmlo gamtatna tuamtuamte pan a humbit kepbitna, Naupangte hoihtak in ih pattah theih nading leh lampi man a tot theih nading un a lungsim uh teltakin ih theih masak ding kisam hi.\n2. Ei ngaihsutna bek tawh kigamtang kha thei aa tua naupangno bang mah thei nailo khat tung ah ih gamtat khakna in naupangte lungsim tampitak khaktan zaw gige na hihi.\n3. Mi Pawlkhat te in Naupangte athuhilh uhteh tai tawh sat tawh bet tawh thuah pahpah thei-uh ahih manin Naupang tampi a lungsim uh ki siazaw hi. Tua bangding hilo-in hoihtakin lungdamsak in kamnemtak tawh zol-in lungdamsak phot in a lungdam laitak un thuhilh aa kamnemtak tawh thugenpih in thuhoihtak genleng hong mang pahlelding aa mang ngilh nawnhetlo ding hi. Sat/Beng/Nuai/Kiu cihte tawh naupang thuhilhna in launa tawh hong mangding aa sawtpi kimangloding ban ah a ngaihsutna lungsim/khuak/natna tuamtuam te ih theihkhak loh hang in a guanguan hi kha thei hi.\n4. Kumcingnailo naupang te hong gol toh uh ciangin ahizongin kammal hoih hong zatding uh kilunggulh hi. Tua ahih manin a neulai un NU/Pa te mahmah in kammal hoih mah tawh paupih in kammal hoih mah ih pausak/zatsak ding kisam mahmah hi. Naupangte in a et-teh masak penpen in NU/PA te hi a, naupangte muhna peuhmah ah kammal hoihlo kamkisel na kitotna te neihkhak hetloh ding thu mahmah hi.\n5. Naupangte a neulai in ih pattah siam aa lampi man ih totsak nakleh hong khuasuak ding hi. Naupangte pen Nu/Pa te tung ah tampi kinga hi. Na ta kembit in.\nBirth Certificate Naumin aapna nei-in. Dotnop theihbehnop na neih leh hi anuai a kizopna ah hong kan beh un. 576 Japan Bukit Petaling 50460 KL Phone: 03-2118 4800\nZAM KUM CIN LEH PALAI KITEL NA AH SAPNA\nZomi Association of Malaysia (ZAM) kumkhat sung nop na dahna tampite kantan a hong tonpih ih biak Pasian min ih phat masa hi. Tuabang a ih mualsuah zawh na ding tha hongpia, hong dinpih, ZAM thudotpite, Pawlpi sia te, khua makai, veng makaite leh nop leh dah hun a ZAM palaite hong theihbat khakloh Zomi dongtuakte a dinga mapang in thu hong zasak, gim leh tawl hong thuakpih Zomipih khempeuh tungah genzawhloh lung damna ZAM zumpan kong pulaak uh hi. Topa’n nasep na munciat pan Zomite adingin hong zangh semsem ta hen. Amen.\nZAM zumpi pan in Malaysia Zomite a ding itna, cihtak na, deihsakna, hanciamna lianpi tawh a kipiakhia nuam palai tampi nong candidate nangun ZAM thupuak pan kong tangko uhhi. Hih ZAM kumcin leh Palai kiteelna ah Pawl pisia leh pawlpi upate, Khua makai, sangsiate, leh minam vei a nasem khempeuh nong kihel hamtang nang ding un zahtakna lianpi tawhkong zawn uhhi.\n4. Rev.Thawng Khan Sut : 016 6443 011\n5. Sia Hau Thang : 016 282 0189\n6. Rev. Gin Khan En : 017 334 176\n7. Rev. Tuang Lian Khai : 017 354 1590\n8. Rev. Khen Za Dal : 012 263 6330\n9. Rev. En Cin Pau : 018 272 3720\n10. Rev. Go Za Suum : 018 279 0869\n11. Rev. Dai Sim Mang : 016 615 7573\n12. Pastor Daniel Vum Khan Mung : 018 398 3110\n13. Pa Thang Za Khai : 012 621 2447\n14. Rev. Thang Za Cin : 012 661 0046\n15. Rev. Ngin Khat Thang : 016 334 7900\n16. Simon Pau Khua Muan Lal : 018 238 6204\nNa khak khit ciangin ni 7 sungin hong zasak kik ding uh hi. Hih phone pen message a lut bek kingah ding a, phone sapna in kingah lo ding hi. Ahih theih leh phone No. te ih zatsuak theih ding hanciam huai zaw hi. I phone ih khel pahpahna hangin kizopna ah tampi nawngkai leh kizekai den thei hi.\nMalaysia gam sungah ih om sungin kipawlna khat limlim ah hoihtak ih kihel ding, Pawlpi khat limlim ah hoihtak member ih lut ding leh ih khua kipawlnate hoihtak kancian in kipawlkhop ding thupi mahmah a, tua dan ih ki pawl hamtang dingin zong ih kihan thawn phapha hi.\nUNHCR zum pan in phone hong kisap ciangin hong sap na mun (RSD,DSU/RST/RSC/OPE, DHS..etc) dong hamtang inla, bangvai tawh hong sam cih zong dot ding mangngilh kei in. Hong hopih uh natel kei leh ken pau tello hi ing cih hoihtak gen inla nang ih tel pau mah tawh hong sap kik na ding gen hamtangin. Telmel lo pi in kiho in aman ciangin koi mun pan bangvai tawh hong kiho cih tello in lungmangin na om sangin na ma vang zaw ding hi. Pau na telloh na hangin na vai buaina omlo zaw a, telmel lopi in na om na hangin hong buai huai zaw ding hi. Phone hong kiho ciangin hoihtakin kiging kawm sa in dawngkik in. Thudot hong neihleh zong na zum vai tawh akipelh lohding hoihtak ngaihsun kawmsa-in dawn -gkik hamtangin. Kam khat ih dawn khialhna tawh supna tampi piang thei hi. Hong sapna Department ih theih kei leh zum I pai ciangin nawngkaina tampi om zelzel hi.\nPALEWA GALTAI TE HUHNA KIPIA\nChin State khanglam Palewa huam ah AA leh Kawlgal -kapte kikapna hangin galtai a tul sim in om a, tuate nisim nuntakna ding mahmah zong hamsa mahmah uh hi. Zatui zaha kicinglo ban ah, a om na ding uh zong kicinglo in om uh a, a sisi zong om hi. Hih ih sanggam te panpihna dingin ZAM zum pan in huhna ih ngetsakna tawh kizui in hong kipia a, tua hong kipia sum vekpi RM3460 kingah hi. Hih sum te ih gensa om mah bangin Palewa makai ahi Saya Ai Lwin khut tungah 07 June 2019 (Friday) ni-in ki-ap thei hi. A cimawh dongtuakte a huh khempeuh tungah Pa Pasian in a kamciam om bangin hong thukkik sak tahen.\nLamzang Khuami India gam, Bangalore khuapi a om Bethel Zomi Church ah Church Pastor a sem Rev Pau Cin Tuang in Malaysia gam ah hong hawh sungin Zomi te a it a vei na tawh kizui in ZAM zum ah hong hawhin thungetsakna hong nei hi. Thu hoih tampi tawh hapiakna zong tampi hong nei a, kilungdam mahmah hi. Topa’n siapa nuntakna hong zang sem sem lai tahen.\nZomi Tangmi thungen pawl te makaihna tawh Zomibup a ding thungetna om ding ahih manin, a gamla a nai cih omlo thungetna ah nong kihel kimciat na dingun zahtakna lianpi tawh kong zawn uh hi. Lungsim kipumkhat in ihthunget khopna in nalianpi hong piangsak ding cih ih lam en hi. Contact person: Siamah Ciin Ph. No.: +60182688752\nNASEP TAWH KISAI : Zomi nasep neilote in nasep tuamtuam om hi. A lunglut leh dot nop aneite in Sia Khuppi— 016 3838 014, 011 3563 2059\nPrevious: Zudawn danding ~ Pu Thangboi\nNext: Lungsim hoih mihau ~ Lian Tuang


url: =Zogam khuapi Tedim gamhuam ah gilsan vei tam ~ Zingsol :: ZOMI DAILY\nposted on 29 January 2017 at 2:02 am Lomkholna: News, Zingsol, Zomi\nJanuary 26, 2017. Tedim :: Zogam, Tedim gamhuam ah gilsan natna tam in mi tampi zato lum uh hi cih thu kiza hi. “Hih gilsan natna pen abeisa January 15 ni kiim pan kipan in hong tam semsem hi” ci in Tedim zato aa sianu khat in Zingsol ah hong gen hi.\n“Tedim zatopi Medical ward ah tu laitak cina 30 a om leh 25 pen gisan vei veve hi.” ci in zong hong gen beh lai hi.\n“Tu aa gilsan vei cina te lak ah atam zaw pen naupang hizaw pian in aihang ulian zong om veve veh aw” ciin Laaitui khua pan Tedim zato pi ah gilsan vei aa zato lum te khat in Zingsol ah hong gen hi.\n“Cina te bel asuk lua om sam kei ko bang nithum sung hong lumsak in dam pah sam ung aih hang gilsan vei bel tam peuh mah ko tuak laitak bang mi, gilsan vei hong tun sansan lai hi ven” ci in hong gen beh lai hi.\n(Hih bang in Zogam ah gilsan natna hong pian natawh kizui in Zingsol tanu te in Gilsan natna tawh kisai theih huai pawl khat kaikhawm in zolai in kong suaksak uh hi.)\nGilsan natna tawh kisai theih huai pawlkhat\nGilsan natna ihcih in bang ahihiam?\nGilsan natna ihcih pen anpaina ih gilpi ih gilzangte (digestive system) sung ah bacteia, parasites (ahk) virus pawl khat hang aa piang natna ahi hi. Hih lungno te hang in gilnatna, sungpai-na le luakna te hong piang hi. Pawl khat pen ni nih ni thum sung in ama thu in zong dam kik thei hi. Atung aa lungno teng lak ah Rotavirus akici virus lungno hang in naupang te in gilsan natna vei pha diak pen hi.\nGilsan natna ii kihil zia te\nGilsan natna ii kihil zia pen anuai aa bang te ahi hi.\nEklak ah simal kihel – pawl khat te ah\nEklak ah napnel kihel\nGilsan lungno te koi pan hong pai uh hiam?\nGlisan lungno te pen nekledawn na pan kingah penpen hi.\nTuisiangtho lo dawnna\nAsiangtho lo mehteh mehgah te asial aa nekna\nGanhing cina te sa te nekna pan zong kingah thei hi.\nNatna nei ganhingte ih sawk na pan khutsial sianglo pi in annekna pan kilawh thei hi.\nGilsan natna nei mi in a innkuan pih bek thamlo in aveng te nangawn lawh thei hi.\nNatna nei mi tung pan kilawh mun pen hi.\nNatna pan kidal kholh nading bang thupi hiam?\nUmlebel kuanglekeu saingtho sak ding\nA siangtho an/tui ne/dawn hamtang ding\nInnkuan sung ah anhuan anthuk te in atawntung in khut silsiang hamtang ding, kuanglekeu siangtho sak hamtang ding\nAwnghawh khit ciang le annek ding ciang khut silsiang hamtang ding\nNatna vei te bang ci kikhoi ding?\nAwnghawh khit le annek ding ciang khut silsiang hamtang ding\nSungpan apaikhia zahzah Oral Rehydration Salt (ORS) datsa tui dawng ding (tam dawn zo semsem, hoih semsem)\nA manlang in siahuan/sianu te kiang ah kilak ding\nKhutsil dan (poem dan in sim ding)\nTui hong, khutte kawtsak in\nSaban tawktak, khutsung nuh\nNawtsiang ding hi khut tung zong\nKhutme kawm te zong nawtsiang in\nKhuttang, Khutme nusia lo\nKhutcin dawn zong mangngilh lo\nTui tawh buak siang, dialsiang zang\nKa khutte ka nul keu ta.\nRef: 1) https://www.betterhealth.vic.gov.au/health/gastroenteritis…\nLailet – Petert Suumpi\nPrevious: Lametna Hoih Nei Ding ~ T. Sawmlian\nNext: Ki sittel kik ni ~ Rev. Khai Khan Suan


url: =Khatvei zankhat kalung khamna thu;\nNikhat Pawlpi mite khat in hong call in nitakteh hun hongzat pih in hong ci hi. Kei zong kasang pah hi. Kei bek pai ding pen hunlem theilo kasa aa, Laisang pa tawh Thuzeekpipa tawh hongzui thei ding khangno te ka zawn hi. Nitak ci ahih man leh nitak lam hun lem ngah ka hih man in lawmte teng tawh 7:30 hun in pawlpi te hong sap na lam zuan in kapai hi. Kalam paipai laitak in Japan pan Sya Mang tawh ka hihoho thei uh hi.\nKa paina vai uh pen siatveh ding thu ahihi. Hong kisapna phual ka tun uh teh innteek ten hong muak ngei ngai uhi. Tuivot khum kilkel hongpia sawnsawn uh hi. Tua teh hun bawl kipan in Pasian minphatna kabawl uhi. Hun bawlbawl laitak in Zomi tampi omna Malaysia Khuapi sung Mentary Court ah Oparasi lut cih lai hong kikhak hi. Kalung nop loh khat hong kipan lian hi. Ko lah Pawlpi tengtawh Pasian phatna leh kiheh nepna te lasa thugen in ka buaisan laitak uh ahihi.\nHunpi teng ka man uh teh Malaysia O vai mah ka lung nuam lo in' online ka hon pah leh thu hoih lua lo ahihman in kikhopna phual ah omding cih thu hong deihsak pawlpi te in hong vaikhak zuahzuah uh hi. Hunpi pen 11:10 pm in kiman hi.\nCiah ding in innpua lam ka pusuak ta uh hi. Innteek te tawh byebye ka ki piapia ta uh hi. Innnuai ah Paak huan khat na om a, Paak hoih nono te lak ah tutna nuam mahmah tung ah Laisang pa leh Khangno te tawh ka tu khawm uhi. Pasian thu khantoh sak nading ka holiim uh hi.\nTua leh hun hongpaitoto in zingsang lam nai 2 hongsak ta hi. Thu zeek pi pa in 7/11 sai ah avot honglei in ka dawn khawm liailiai uh hi. Tualai tak ka ngal langkhat lam vuah Na siatak in la hong kisa kaza uh hi. Zomi te lasak na Home cell bawl na hi gige a, Topa hoih hi cih la asa uhi. Tua hun in zingsang nai 2: 27 hi tahi. Kuamah lah kitho nailo mi khempeuh lah imut sip dide laitak hi a, ka ngamlum ngam het kei uhi. Ko lawmte teng tawh mi 6 kapha uh a, tawm vei Laisang pa leh Makai huh pa in tua ka tutna uh ah hong itmut san pianpian in alususu ta uh ahihi.\nZingsang nai 3:00 hongsat khit teh Ka paam lam uh pan atha kicing simsim pasal khat meitang liim ah hongpai a, koteng tut khop na lam hong zuan pheiphei hi. Kua hiam cih mi kitheilo pa hong paipai a, katut khopna mai hong tun tak teh adeihtaktak in leituan lanlan kawmsa in apai hi. Maan kazaih nuam gige hi. Ahih hang aheh khak ding leh hong theih ding kalau pian hi.\nTua khit asawt lo in Malaysia omte in Pute acih te uh Pyramid lam ah lut cih thu online pan kazak leuleu khit deuh lian in Den a, Hongpai mi dang khat pa hong kileh kik ka mu hi. Ko teng omna lam hong zuan phei kik leuleu a, Ka nung uh ah 24 hunsung akihong sai 7/11 ( Seven Eleven) sung alut ka mu hi. Tua pan hong pusuah kik a, tuitawlpi khat atawi kawm hi. Lam apai teh deihtaktak in tuan daamdaam kawmsa in apaihi. Ka nung uh hong tun teh deih tak in atui thawl tawi lei deng a, nasia tak in hong awng lele in (Mau Matti aa) ci beba hi.\nTua a awtbeba ( Mau Matii aa) acih laitak amai ah mivom khat apai tawh kituak in tua mivom pa tawh hong ki en in kisaal gega tuak uhhi. Tua leh Mivom pa in paisan ding akithawi laitak' Tua a awng beba pa in a awm pan man in Mau Matii a, acih kik dihdih leh hong kibuan pah tuak uh hi.\nMisek sol pa in tum taptap in buan vatvat khit teh apuan hong suah sawnsawn hi. Zingsang lam nai 4 sat nuam hita hi. Aban tha saal in akhut tum zial teta a, Hymmmmmmm! Ciaaaaa! cihi. Paak kung ngei akiphut sing hongbot khia in Molhtum in zang/ tawi kawmsa in mivompa sat ding hong delh zanzanhi. Hong ki uum vava in a omlai tak un' Alangkhat khuazing kawm sung khatpan in Numei aw tawh hong pau khat om a, Abangci ,note nih Abang ci, note nih abangci hong cilala ka za uh hi. Tua teh Eh hei Zomi pau hisi e ka ci uh hi.\nTua numei hongpai tai phei in akilai vanvan Pasal nih te ngei ah hong ding phei a, beer thawlpi khat tua numei nu in tawi kawm sa in " Khawl sinvua , Khawl sin vua ci hi. Tua leh mivom india minam khat hong pai leuleu in Tua mivom India minam khat pa in (Apahal dua orang kadaw , Apa hal duaorang kadaw), Saya call police ci in aphone amek zuahzuah ta hi. Tua leh ko tutna lam ah hong kibuan phei valval uh a, Makai huh pan in eimi hikha ding um ing ci in ding to a Khawl sin vua acih depdap leh 7/11 a tui tawl leii pa Zomi na hi dihdih tak pi in Laulo laulo si ngam hongcih suah lela zen hi.\nTua hong cih teh Zomi ahih lam kitel mahmah ta a, Numei beer thawlpi tawi nu lah Zopau in pau ahih teh a kinupa ahi kha ding in ka um pian uhi. Ahih kei leh lah tua numei nu hang in hih pasal te nih nakituh in kilai hi gelgel in ka um hi. Pian tuak kei ei ci in Laisang pa in hong mit heem in taxi nih sap in katai san vingveng uh hi. Tua hun in zingsang nai 4 asat khinta hi. Bang acite zen tam ci in tua zan kalung akham sim gige hi.\nA kitawng te phelh ding lah kithei ngei hilo, Taisan ding hun teh lah Zomi hi sese, Omlai ni cileng lah mivom khat in palik te sam khin. Kalaisai gamdang pai hibang lawmlawm ki omta' Cih ka ngaih sutsut kawm sa in kakam pan in Pasian aw kacih khia kha a, kakhi tui hong luang detdet zen hi.


url: =Khang Tangthu Masa 16 | Siantongluan.net\nKhang Tangthu Masa 16\nKhang Tangthu Masa 16 |\nTua ciangin amaute in Pasian Thuciamna Singkuang hong tumpih uh a, David in ama-a dingin a lamsak puanbuk sungah koih uh hi. Tua ciangin amaute in meihal biaknate leh thunuama biaknate Pasian mai-ah pia uh hi.\nDavid in meihal biaknate leh thunuama a biaknate a piak a man khit ciangin amah in Topa min tawh mite thupha pia a,\nIsrael mi numei leh pasal khempeuhte tungah anlum khat, sa bak khat, leh leenggahkeu bek khat ciat a hawm hi.\nTua thamloin amah in Topa Thuciamna Singkuang mai-ah na semin thu a ngen ding, lungdamna a ko ding, leh Israel Pasian, Topa a phat dingin Levi mite pawlkhat a seh hi.\nAsaf a ukpi hi a, ama zomah Zekhariah ahi hi. Jeiel, Shemiramoth, Jehiel, Mattithiah, Eliab, Benaiah, Obededom, leh Jeiel, harp lasaknate leh laia lasaknate a tum dingte ahi uh hi. Asaf in daltuahte a tum ding hi a,\nsiampite Benaiah leh Jahaziel-te in Pasian Thuciamna Singkuang mai-ah peengkulte a tum paisuak ding uh ahi hi.\nTua ciangin tua ni-in David in Asaf leh a Levi mipihte in Topa tungah hih bangin lungdam kohna la a sa dingin a seh masa hi:\nTopa tungah lungdamna ko-in, ama min lo un la, ama septe khempeuh mite lakah kitheisak un!\nAmah la sak un. Phatna la amah sak un la, a lamdang a septe khempeuh mite tungah gen un!\nAma min siangtho hangin nuamin diang un la, Topa a zong mite khempeuh lungdam ta uh hen!\nTopa leh ama hatna zong un la, ama ompihna zong den un!\nA lamdang a nasepte phawk un la, a lamdang ama genkhiat a thukhennate phawk un,\nno ama nasem Abraham suante, Jakob suante, ama teeltuamte aw!\nAmah, eite Topa Pasian hi a, ama thupiaknate leitung khempeuh-a ding ahi hi.\nAmah in a thuciamna phawk tawntung hi. Khang tul khata dingin a thupiakna kammal,\nAbraham tawh a thuciamna, Isaac tungah a khapna,\nJakob tungah thu ciamin, amah in a kipsak, Israel tungah tawntung thuciamna-in a kipsak,\n"Nangma tungah Kanaan gam hong pia-in, gamhluahin na tanh dingin kong pia ding hi," a cihte phawk tawntung hi.\nAmaute a mi-in tawmin, gentaak loin peemta hi uh a,\nminam khat pan nam khatah vak kawikawi-in, kumpi gam khat pan gamdang khatah a pai lai-un,\namaute kuamah nengniamsak lo hi. Amaute hangin amah in kumpite taigawp a,\n"Ka sathau nilhte lawng kei un la, ka kamsangte tungah siatna hih kei un!" ci hi.\nLeitung mi khempeuh aw, Topa la sak un! A ni ni-in ama hotkhiatna thu gengen un.\nMinam dangte lakah ama minthanna genkhia un la, a lamdang ama septe mi khempeuh lakah gen un!\nBang hang hiam cih leh Topa lian mahmah a, nakpi takin phat ding ahi hi; pasian khempeuh sangin lamdang sakzawk ding ahi hi.\nBang hang hiam cih leh minam dangte pasian-te milim hi lel a, ahih hangin Topa ahih leh vantungte a bawlpa ahi hi.\nPahtawina leh minliatna in amah umcih a, thahatna leh lungdamna in amah kimkot hi.\nLeitung mi khempeuh aw, Topa theitel un la, Topa minthanna leh a thahatna theitel un!\nAmah in a ngah ding a kilawm minthanna Topa tungah pia un. Biakna puak un la, ama mai-ah pai un! Biakna puan silhin Topa bia un.\nLeitung mi khempeuh aw, ama mai-ah ling un; hi hi, leitung kip mahmah a, kilok ngeilo ding hi.\nVantung kipak hen la, leitung lungdam ta hen; minam khempeuhte lakah, "Topa maang hi!" amaute in ci ta uh hen.\nTuipi leh a sunga om khempeuh awng uh hen la, gamlak leh a sunga om khempeuh lungdamin diang ta uh hen!\nTua ciangin gamlak singte in lungdamna tawh Topa mai-ah la sa ding uh hi; bang hang hiam cih leh leitung thu khen dingin amah hong pai hi.\nAmah hoih ahih manin Topa tungah lungdamna ko un; bang hang hiam cih leh ama itna kip a tawntungin a kho hi!\n"Kote hong khahkhia in, kote hong honkhia Pasian aw, minam dangte lak panin kote hong kaikhawm in. Na min siangtho tungah lungdam kong koh theihna ding uh leh, nangmah phatna-ah ka minthanna dingun kote hong hon in.\nIsrael Pasian, Topa in thupha ngah ta hen, a tawntung pan a tawntung dongin!" zong ci lai un, a ci hi. Tua ciangin mi khempeuh in, "Amen!" ci-inTopa a phat uh hi.\nTua ahih ciangin David in nisima a kisam bangin Thuciamna Singkuang mai-ah na a sem tawntung dingin Asaf leh a Levi mipihte Topa Thuciamna Singkuang mai-ah nusia a,\nObededom leh a behte sawmguklegiatte zong a nusia hi. Jeduthun tapa Obededom leh Hosah-te pen kongpi cing dingte ahi uh hi.\nTua ciangin amah in Topa thukham sungah a kigelh ama thupiak khempeuh bangin, zingsang leh nitakin meihal biakna tau tungah Topa}-a dingin meihal biaknate a pia tawntung dingin, Gibeon-a om mual dawna Topa biakbuk mai-ah siampi Zadok leh a sanggam siampite a nusia hi.\nTuate banah amaute tawh Heman leh Jeduthun zong om a, ama itna kip kho tawntung ahih manin Topa tungah lungdamna a ko dingin a kiteel, a minin a kilokhia midang omlai hi.\nHeman leh Jeduthun in la aw dingin peengkulte leh daltuahte nei uh a, biakna lasakna dingin lasakna nate nei uh hi. Jeduthun tapate kulhkongpi cing dingin kiseh hi.\nTua ciangin mi khempeuh a inn ciat uhah ciah uh a, David zong a innkuante thupha a pia dingin a inn-ah a ciah hi.\nTedim Lai Siangtho / Laibu: Khang Tangthu Masa 16


url: =2014-01-05 ~ TBC-Y\nPosted on Saturday, January 11, 2014by Siam Kim\nMi khat peuh Khris tawh a kipawl ciangin mithak suaka, a milui ngeina bei-in a mi thak ngeina a neita ahi hi.__2 Korin 5:17\nTuma kum 81 lai a kum 9 a pha pasalno khatin Jesuh ama gumpa a hi dingin thungen hi. Anu in a laibu sungah, “Tuni Clair kipan taktak ta,” ci-in ciamteh hi.\nKa pa Clair pen kum 80 sung bang Khris tawh kikhawl khinta hi. Khris thu zuih ding a khensatni pen, “ka khualzin kipat ni,” ci-in ciamteh hi. Kha lamah picinna cih pen a tung pah nam hilo a, a paitoto nam a hihi. Ka pa’ kha nuntakna tungtawn in mikhat in a kha nuntakna bangci picin sak ding cih ka muh thute kong hawmsawn nuam hi.\nNisimin Lai Siangtho simin thungen a, Pasian tel semsem hi (I Khang. 16:11; I Thes 5:17). Lai Siangtho simna le thungetna in ze-etna hong zawhpihin Pasian tawh hong kinaisak zaw hi (Late 119:11; Mat 26:41; Ef 6:11; II Tim 3:16-17; I Pet 2:2). Upna tawh Pasian’ thu mangin a nuntak ciangin a sungah Kha Siangtho gah hong gah semsem hi (Gal5:22-23). Teci panna leh mite huhna tawh Pasian itna i lakkhia thei hi.\nKa pa in a kha khualzinna a zop tohtoh mah bangin ei zong i zomto ding hi. “Hehpihna thu le i Topa leh Honpa Jesuh Khris theihna thu-ah i khantoh semsem ding hi (II Pet 3:18).”- Cindy Hess Kasper\nNang tawh kihual nuam ing Topa,\nBang bang ka tuakzong nang hong phat den nuam ing.\nKa ngaihsutna leh ka kammal te tawh hong pahtawi ning Topa,\nKa sepna peuhmah na min lamsang nuam ing. - Hess\nGupna kitel cian hunkhat om a, a hi zongin picinna pen a kizom toto a hihi.\nSAWTPI KHOM DING\nPosted on Friday, January 10, 2014by Siam Kim\nTopa hong pai matengin lungduai takin om un. __James 5:7\n2006 kum in a khangcingsa mi 1000 a kidotna khat ah vanlei-a kigualhnate ah a tamzaw pen lungduaizo lo cih kimukhia hi. Minutes 17 sawt leh a lungduaina uh beita ci hi. Phone sung a, mi ngak zong minutes 9 a cinciangin mi a tamzaw pen lungduai zolo cih kimukhia hi. Lungduailohna pen tangpi vai khat a hihi.\nJesuh hong paikik ding a ngaklah thu-ummi pawlkat tungah James in lai nakhak hi (James 5:7). Amau hunin thumanlohna le lungkiat huaina hun hi a, hun saupi a kimang ding lungduaina a neih theihna dingun James in na hanthawn hi. Jesuh hong paikik dong kiptakin kipiakkhiatna tawh a nuntak dingun thapia hi. “Topa hong pai ding hun nai ta ahih manin na lung sim uh thahat sak un” (tg.8).\nAnlak hun ding lungduai takin a ngak lokhote bangin (tg. 7) le Job in a haksatna hun sung teng lungduaina tawh a thuak keeikaai bangin (tg. 10-11) zawhna ding hun naita a hih manin thu-um mite in thuakzawhna i neih ding James in hong hanthawn hi.\nLungkiatna tampi sungah gimin i tawl hunciangin a hehpihna leh hong lainatna muangin om lehang Pasian in hong huh ding hi (tg. 11)\nLungkhamna van-gik bang lelin,\nZawngkhalin na thanem maw?\nManpha Honpa i belh hi-in,\nAma’ kiang thungen in aw. — Seriven\nHaksatna lianpi na nawkzawh leh thuakzawhna lianpen a nei na hi hi.\nA NUAI PAN A TUNGAH\nPosted on Thursday, January 09, 2014by Siam Kim\nHih thu khempeuh a thei teci na hi uh hi... Ahi zongin vantung panin tua vangliatna na ngah mateng uh hih khuapi-ah na ngak un.___Luka 24:48-49\nJesuh hunlai a, Roman biakna ii thuhilhna ah vantung a, pasiante gamtatna in leitung huzap ci hi. Gentehna-in: Zeus pasian a heh ciangin kek kia-in khuaphia ci hi. “A tung a bangin a nuai ah piang” cih tanglai thuzuih khat hi.\nTua pen Jesuh in hong lehbulh in, a nuai a thu kingen pen van panin kidawng hi, ci hi. Mawhnei mi a kisikkik ciangin vantung mi lungdam hi. Mission i sep ciangin Pasian min thang hi. Thu-um mi khat a nungkik ciangin Kha Siangtho dah hi.\nHih thute pen ka up hi napi in ka mangngilh khazel hi. Ka thungetna Pasian in a awlmawh lam ka mangngilh kha zel hi. Tuni a ka sep khat in Pasian lungdamsak, a hih kei leh dahsak hi cih ka phawk kei khazel hi. Ka vengte, tawntung nuntakna ah ka lamlak ding ka phawk kei khazel hi.\nHih leitungah Jesuh hong puaksuk Pasian’ itna thu pen midangte tungah i hawmsawn ding hi. Jesuh van a kah ma in a nungzuite a vaikhak thupen hih thu mah a hihi (Mat 28:18-20). Jesuh nungzui eite in Amah mi bang a hong piakna le a nasepna a zom toto i hihi. Jesuh in a nungzuite a vaikhak thu in tunglam panin nuai lamah Kha Siangtho hong sawl ding thu a hi hi (Luka 24:48). Ei guak hong kinusia lo hi. Tawntung a kimang ding nuntakna i matkhak theihna dingin vangliatna hong dim hi.–Philip Yancey\nTopa aw Lungdam ing,\nNa Tapa nong piak ma’n,\nLei nasep a kizawh dong,\nNa Kha Siangtho nong piak ma’n. – Green\nKa muhtangin van na kahto a, ka lungmang uh hi. Ka lungtang sung bek uh ah kong mu thei hi. –Augustine\nA KISEL NUNTAKNA\nPosted on Wednesday, January 08, 2014by Siam Kim\nHihte pen mailam ah hong piang ding nate’ lim hilel a, ahi zongin tu-in a taktak ahi Khris hong omta hi.__Kolose 3:17\nGeorge MacDonald’ phuah, “A Kisel Nuntakna,” cih laibu ka simkha ngei hi. Laipil mahmah Scot kici khangno khat ii nuntakna, a phuah laila (poem) ahi hi. Scot in a nuteek pateekte kem ding, huh dingin pilna tawh a nasep teng nung-ngat in khua lamah va tengkik hi. MacDonald’ kammal zat bangin cilehang, “Nisim kitangsapna lel,” te tawh a hunzang hi. A lawmte in a pilna pammaih salua in tamlawh liang uh hi.\nNang zong tua bangin a kilanglo nisim a, a kitangsapna munkhat ah a om na hikha ding hi. Tua pen pawl khatte in hun mawk beisakin hong ngaihsun lel kha lai ding hi. A hizongin Pasian ading hun mawk bei cih om ngeilo hi. Itna tawh a kisem na peuhmah tawntung dongah kimanna nei hi. Panmun khat peuhpeuh pen thupi mahmah hi. A thupi lotawh a kibang nisim kitangsapte kihuh kipanpihin thu i kingetsakna pen biakpiakna le kipiakkhiatna zong hipah hi.\nSawltak Paul in Kolose khua mite a tona in, “Mite nasem bangin kingaihsun lo in Pasian’ nasem bangin kingaihsun zaw un. Na sep peuhpeuh uh lawptakin Jesuh’ min tawh sem un. Topa in note thaman hong piakding lamtak phawk gige un (Kolose 3:17, 23-24),” na ci hi. Pasian in i sep i bawlnate hong encik in lungdam hi.– David Roper\nPasian aw, a lungkham mikhat peuh a dingin,\nA kilanglo, a kiphawk thamlo khatin hong zang in,\nKa kammal, nang kammal suaksakin la,\nA cimawh mite’ lungsim vakthau in.\nKhris ading na tampi na sep nop leh, na hihtheih a nengkhat tawh kipan in.\nAHUH A DAMSAK KAMMAL\nPosted on Tuesday, January 07, 2014by Siam Kim\nVantunga om kote’ Pa aw, na min siangtho kizahtak tahen!–Matthai 6:9\n19 November 1863, Gettysburg, Pennsylvania khua a, Galkap han ap ni-in mi thupi nih in thugen hi. Harvard University ah thuzekpi le mithupi ahi Edward Everett, le US President Abraham Lincoln te nih a hihi. Nai 2 sung a sawt Mr. Everett thugen sangin minutes 2 bek a sawt Lincoln’ thugen pen nungta zaw hi.\nThe Gettysburg Address kici Lincoln’ thugenna in tualgal hang a, lungsim tamkham mitampi tak sukha hi.\nKammal tampi a kisam hilo hi. Pasian’ hong hilh thungetna pen Jesuh thuhilhnate sungah a tompen pawl a hihi. Eite’ Pa, Pasian in a vangliatna tawh leitungah na hong sema, vantung ah a mang Topa hi (Mat 6:9-10). Lai gualkhat hilel napi huamkim mahmah hi. An hong pia, mawhna hong maisak in nisimin hong thudon hi (tg. 11-13). Minthanna le Vangliatna Ama a hi (tg.13). Hih Topa hong hilh thungetna kammal tawmno sungah zanni tuni a tawntung a kikhello Pasian damsakna le huhna om hi. – David McCasland\nKammal tampi zat ding bang zah in baih a,\nTua kammalte ngaihsut ding bang zahin haksa,\nLungsim tak tawh Pasian phatin la,\nNisim in thupha na sang ding ta.- D. DeHaan\nKamnem, kamzol in a zate damsak hi.\nKUAMAH HONG PAILO\nPosted on Monday, January 06, 2014by Siam Kim\nBiakna tawh kisai na hoih khat na sep uh ciangin mite’ phat ding deihna tawh a kilang theithei-in na sep khak loh nadingun na kidawm un.__Matthai 6:1\n Matthai 5:27-48\nLaphuak siam Johann Sebastian Bach in phalbi nitak khat, a laphuah a sa dingin kisam hi. Mi a tam zihziah dingin a ngaihsut leh kuamah hong pailo mawk hi. Bach hong kipan a, music tumte tumsak veve in a laphuah hong sa a, biakinn awngthawl pen la-aw tawh hong kidim hi.\nTua thu in lungsim takpi tawh koici bangin vaihawm ding cih hong phawksak mahmah hi. Na laphuah a ngai ding Pasian bekin ngaihsun lecin na koici phuah ding hiam?\nLaigelh ding a kisin ciilte tungah “Lai na gelh ciangin na lai a sim ding mite na mitkha ah luaisak in,” kici hi. Biakpiakna tawh kisai lai ka gelh ciangin a sim ding mite ka ngaihsun a, bang cileng ka lai simnopin, a kha nuntakna uh tha pia thei ding ci-in ka hanciam hi.\nI thalakna le i kihehnepna la a phuak David in la a phuah ciangin Pasian bek mitsuan hi. Pasian in a awlmawh masak dingin laphuak hi.\nMatthai 6 ah i muh bangin sum thalawh a, mite a huh i hizongin ei le Pasian kikal ah kuamah a omloh ding thupi hi. Kuamah in hong muhloh pen phamawh lolel hi. Pasian pen i la ngaipa, i laisim pa leh i mipi a hihi. – Julie Ackerman Link\nKa tot lampi, na minthanna ding,\nTua minthanna nang tawh kilawm,\nNa sisan pha tawh nong tatsa hi’ng,\nNisim nang’ na ka sep ding a kilawm. – Somerville\nNa thungai pen Pasian bek hisak den in.\nPosted on Sunday, January 05, 2014by Siam Kim\nJesuh Khris hangin ama tate ahi ding eite a hong bawl ding a sehkholhsa hi.–Efesa 1:4-5\nKa zi Marlene tawh ka kiten zawh uh kum 35 valta hi. Amah tawh ka kimuh cil ni-a ka kihona uh ka mangngilh thei kei hi. Kha guk a phakin innkuan dang in hong kem hi, ci-in hong gen hi. “Na nu leh na pa taktak kua’ cih na ngaihsun ngei hiam?” ci-in ka dot leh, “Kha 6 ka phak hunin tel ding naupang tampi lakah a tanu dingun kei hong tel nupate pen ka nu ka pa taktak hi,” ci-in hong dawng hi.\nPasian in eite tua bang mahin hong telin a tanu tapa dingin hong sang hi. Khris i upna hangin a tung lam pan a suakthakte i hi-a, Pasian’ innkuan sungah a lutthei i hihi. Paul in, “Leitung pian ma pek nangawn in Pasian in a hong telsa ihi hi. Jesuh Khris hangin ama tate ahi dingin eite a hong bawl ding a seh kholhsa hi (Efesa 1:4-5),” na ci hi.\nTua bang hamphatna hong piak na ngaihsun ngei hiam? Pasian in hong telin tanu/pa za hong piakna pen Amah tawh a thak a lampi thak tawh i kizop ding hong deihna hizen hi. Amah pen i it tawntung Pa ahi hi.\nHih kizopna khau tatsak lo-in i lungsim satsuah a, lungdamna tawh i Pa Pasian bia ni. – Bill Crowder\nIt luat Pa aw, Kei na hong bawl a,\nNa innkuanpih in nong sang maw,\nLungdam ing ei Topa, Lungdam ing ei\nNang ading in kei nong deih maw.\nEi bek a om bangin Pasian in hong it hi. - Augustine


url: =Singapore MRT meileng sungah mikibuan 2 te Police te’n kansan :: ZOMI DAILY\nposted on 9 April 2018 at 5:26 pm Lomkholna: News, Sawltak, Singapore, World\nSingapore MRTL meileng sungah pasal 2 akibuan kankan laitak Video Clip ki khahkhia in, Social Media ah ki thehzakgawp hi. Tua Video sungah akihel, akibuan pasal 2 tepen Police te’n kansan laitak cih CNA pan kiza hi.\nSunday (April 8) ni in thupiang hi ci’n Police te’n genkhia uh a, MRT meileng pen apaikawmkawm laitak Cabin sungah adang Passenger te lakah mi 2 akitawng uh ahihi.\nPolice Report zong kibawlkhin ahih manin, Police te’n athu hoihtak kancianding uh cihi.\nTua Video Clip pen Mediacorp Radio Ria 89.7FM deejay Dzar Ismail in Facebook Page tungah tua buaina Video Clip khahkhia in ki limet mahmah hi.\nVideo Clip sungah pasal 2 kitawng, kinial masa uh a, tuakhit ciangin Cabin sung mipilak ah apuan a awm panin kimanin kikai vatvat uhhi.\nKamtawh kinial kisel in, tuakhit ciangin kitum kisultuak uhhi. Tuabang in akibuangawp uhciangin adang Passenger te’nzong ki hepkhiatsan diamdiam uh a, Video atawpkuan ah meileng Cabin sungahzong midangteng kihemkhia khinphial uhhi.\nVideo akhawl madiak in meileng sungah atuangkhawm Commuters te’n khen uh a, akankhiat uh kimuthei hi.\nMore: Singapore pasal khatin anu buan ahih manin thong kum 16 kiadingin thu kipia\nNidangin mi kibuan, kimitawng, mi kilai vanvan cihkhawng omthei himahleh tulam ciangin khuapisung ah tuabang in ahaigamtat tamnawnlo hi. Tua ahih manin hihbangdan akitawi akilai aomciangin lamdang kisa in, hih Video Clip zong tuciangciang 7600 valvei ki Share khinta hi. Tuaban ah View bekbekzong 335,000 bang phakhinta hi. Sawltak #zomidaily\nPrevious: A busim lungsim muthei in\nNext: Vondeih Kep Ding – 142 (Dimno’ Pa)


url: =· Syria leh Turkey gamgi Syria gamsung Kobani khuapi kiim teng US leh apawlten Mangvom mangkaang maaizah nawnlo in nasiatak in October 18 ni bomb akhiat uh hang IS migilo te thahaatsemsem vial uh a, Turkey in lah huhsuk nuam peuhmahlo ban ah Kobani khuapi adaal Kurd gaalkaapten gaalvan kisam lua mahmah ung ci uh ahihman in October 20, 2014 ni in US ten vanlaai pan gaalvan leh zatui zaha adil asai in khiatsuk ziahziah uhhi.\n· Iraq gaalkaap te IS migilo te dozia ding limtak kisinsak ding in Australia gaalsiam mahmah gaalhaang 200 naseemsakding in Australia Foreign Minister Julie Bishop leh Iraq Foreign minister Ibrahim al-Jaafari te in October 20, 2014 ni in thukimna ngahta uha, suaikaihna neikhin ta uhhi. Hih gaalsiam 200 te Iraq gaalkaap te leilam ah makaihding uh hita hi.\n· 2014 July kha sung Indonesia gam President ding a teelcing Joko Widodo in Jakarta khuapi ah president hihna saanna leh kiciamna October 20, 2014 ni in limci tak in nei a, US Secretary of state John Kerry leh Australia Prime Minister Tony Abbott te in maaitang kilak in muakna vanei uhhi. Tun Naangleem pa tapa in Leitung a Democracy alianpeen thumna imal 250 million te makaihding hita hi.\n· Latin America gam khat ahi Nicaragua gam ah Khuapi guah ni 7 sung ciin ahihman in tuikhang men kicim in October 18 niciang mi 22 cing in mipi 30,000 vaal in inn le lo nusia in taaikeek mang uhhi. Kumpi thunei te in ahithei zah in inn le lo nusia a micimawhte buknading geelsakna nei uha gaalkaap te ngiat in mipite huh in nawnkeei uhhi. Kawlgam ah Nagis laai in gaalkaapten huh cihtha dah huhna teng netum uh in gamdangte tawh kileh bulh mahmah uhhi.\n· Gamkhat khuakhat leh ciin loh khawiloh sa a singgah, mehteh mehgah leh Sa nakim ahaiziah ziah asiantho mahmah gam ahi Singapore gamte President pa Tony Tan UK gam ngaihhawding in London khuapi October 20, 2014 ni in tungta hi. Nasiatak in UK kumpi te in vaaidawnna nanei khengkhang uha, Kumpi William leh Kumpinu Kate tenzong nadawn uhhi. Eh William leh Kate tenzong maaikum April khaciang nau neikikding ci lai ei. Singapore President Tony Tan Prime Minister David Cameron leh Kumpinu Elizabeth in zong atuamtuak in sun ann neekpihding uha, Kumpi nu Elizabeth in bel khathum bilh Zozu khumkiuh keuh atuam in piading hi. President Tony Tan UK pan aciahkik Singapore atun kik October 26-27 sung offday lading ci hi.\n· Kawlgam bup kiteelna Election pi 2015 October kaaltawpna ahih keileh November kha kaal masa sung a kibawlding ciin Kawlgam Election comission Makaaipi U Tin Aye October 20,2014 ni kipawlna tuamtuam mkaaite tawh kimuhkhopna ah genkhia ngawngaw tasam hi.\n· Kawlgam Phakant Township Aungbali khua kianga phualsaat KIA pawl No.6 te tukha 14 ni in kihemkhia ding in kawlgam gaalkaap no.66 ten ong awn un ci in athupiakna tawh kisai ki awn zolo ding a khauhtak in kadaal ding uhhi ci in KIA-6 Bu Tan San in October 20,2014 ni in genkhia hi. Hih thu ataangko khiat phet un langnih gaalkaap ten akawlciang uh lek pah ziahziah uha, kawl gaalkaap 66 KIA 6 +666 kipeiding hita ahihman Kachin leh Kawl buaina nunglam te sang huaisia zawding cin mipi lau mhmh uhhi.\n· Iraq gam sung a Kurd minam te US leh apawlte huhna hang in guallel nawnlo ding ci in lungmuang phiupheu in aomlaaitak uh October 20,2014 ni in Kurd gaalkaap phualpi mun 15 thakhat thu in dokhat in do uha, Nasia tak kikap laaitak ci in Kurd thunei te leh Tudaw news te in genkhia uhhi. Thu dangkhat ah Syria gam Kobani khuapi daalding in Iraq gam Kurd gaalkaap te Turkey ten agam uh kantan theih na ding phalna October 20,2014 ni in pia ta uhhi.\n· Sweden gam Stickholm khuapan tai 16 na tuipi sung ah tuma ni 4 pan Russia te tuisung luut gaal Tembaw hiding a upmawh maan khat huihlak thukan mazaihna in naman ahihman Gaal tembaw Gaalvaanleeng tawh October 20,2014 ni in ani 4 na zongziahziah uha bangmah mulian nailo uhhi. Kuagam te cih akitheihnhunhun ah kidop bawl loding cin thunei ten genkhia uhhi.


url: =12. Dec 21, 2019 | Tagah khat in Tagahkepna Lei ~ MUC\n12. Dec 21, 2019 | Tagah khat in Tagahkepna Lei\nAdmin 8:19:00 PM 4Q2019 mission news, Articles, MISSION NEWS\nDec 21, 2019 | Tagah khat in Tagahkepna Lei\nBy: Patrick Kayend Omughamay, 32\nDawi-ai ci-in hong kimu ngei hiam? Kum 14 a pha Patrick Kayend Omughamay ahihleh a lawmte in dawi-ai nei pa ci-in sam uh hi. A nu in a sihsan a kipan dawi-ai nei hi.\nPatrick in a u pen hi-in nau 8 nei hi. A nu in innkuan sung kisepna khempeuh vaihawm hi. A nu in a sihsan ciangin na khempeuh ama lutung hong tu hi. Nasem zo lo ahih manin Patrick in inn khat pan inn khatah pai-in huhna ngen kawikawi hi. A vengte in dawi-ai nei ci-in bang mah huhna pia nuam lo hi. Kum khat khitteh khua sung makaite in tagah kepna-ah koih uh hi. Hih mun panin sangkah hi. Ahi zongin kum 21 a phak ciangin tua tagah kepna kikhakin a inn uhah va ciah kik hi. A vengte in dawi-ai nei pa ci-in simmawh uh hi. Tua a kipan kum 2 sung tawntung nuntak hamsa mahmah hi. Plastic ip sungah tui koihin lampi lamdungte ah zuak kawikawi hi. Hai kung nuai khatah tawlnga-in nuntak khuasakzia ngaihsun sun hi. Lamet bei hi.\nA mai lam ding a hoih pen in a nu kikhopna biakinn Adventist pawlpi sim loh mun dang om lo ahihlam hong phawk hi. Sabbath ni khat Adventist siavuan Jack Kavale in khangnote tawh kimuhkhopna khat nei hi. Nasep, sum zon theih nading kikum uh hi. Patrick in Internet cafe (internet sai) khat hong ding a lunggulhna pulaak hi. Jack in tua pen sum tampi kisam ding ahi zongin hong panpih ning, ci-in $ 50 pia pah hi.\nPatrick in a cih nading thei pak lo-in a sum ngah pen upa pa ap hi. Upa pa in “ Nang dang ading na zek khiatma-in sawm-ah khat khia in” ci-in hilh hi. Patrick in upa pa in ka nasep ding hong thukimpih lo hiam? ci-in ngaihsun hi. “ Ka kisapzah sum ngah zo lo, tu n sawm-ah khat khia ding hong sawl sawnsawn, ci-in lungkim mel lo hi. Upa pa in Lai Siangtho siksanin sawm-ah khat khiat ding vai genpih hi. Tua ciangin Patrick in $ 50 ap pah hi. Upa pa in Patrick ading thungen hi.\nTu-in Patrick in $ 45 nei lai hi. Tawl khat khitteh kawl lukhu khat, sabuai khat, cell phone a hoih pha nawn lo 2 lei hi. Sabuai tawh lampi khat ah “ Public Phone” ci-in a kuama peuh in sum pia-in phone thei hi. A lawmte in Patrick nasep lawhcing lo ding hi, ci-in gen uh hi. Patrick in ni khat in $ 2.50 khawng bek met hi. Tua hi-in motorcycle khat kawmin zan ciangin mi pua kawi kawi hi. Khat vei vei ciangin $ 300 met hi.\nPastor in sumhau pawlkhat kaikhawmin Pasian nasepna-ah kihel dingin thusinkhopna khatah Patrick in thei kha hi. Pasian nasep nadingin Patrick in zong $ 200 kamciam pia hi. Bang hangin kamciam pia cih zong thei lo hi. A lawmte in mihai pa, ci-in,


url: =Zomi-te Pilna lamah koi bangin hanciam Khawmding? Agelh ~ Pau Sian Lian - Laibu Saal\nHome > Thuluui/Articles > Zomi-te Pilna lamah koi bangin hanciam Khawmding? Agelh ~ Pau Sian Lian\nZomi-te Pilna lamah koi bangin hanciam Khawmding? Agelh ~ Pau Sian Lian\nZomi-te Pilna lamah koi bangin hanciam Khawmding?\nAgelh ~ Pau Sian Lian\nMinam khat khantohtheih nading le picin theih nading in pilna pen a thupi pen ahih lam a kua maciatin I theihsa tek ahihi. Pilna zon dingzong I ki hanthawn denhi. Thatang nasepna te ki nusia in leitung hauhna le setkhuak pilnate hong khauhpai semsem teh pilna sin zaw ding maw, anngawl zaw ding cih nopphial dinmun hong suak tahi. Zomi te-in pilna I zonna-ah koi bangin hanciam huai, kitha piak huai hiam cih naupang no gual a kipan minam bup huam dong kiging a thasan khophuai kasak thute kong sungkhia nuamhi.\nNeutung pan ki pattah siamna\nPilna I cihteh bul pat mahmah le hang naupang hun lai pekpan thu ngaihsun tawmtheihna (critical thinking) neihtheih ding kisam masa penpen hi. Tua thu ngaihsut tawm theihna neihtheih nading in lampi tampi lakpan hanciam huai kasak khat-in Zogam a om khua sim ah makai te in kumpi sangkhak sung naupang kum 10-14 kikal (tan 4-8 ) cihdan te ading siamna lahna (talent show) kumsim phial neihsak huaihi. Lasakna, lamna, kimawlna, limsuaihna, laigelhna, thukinialna (debate) cih a kipan a motor no bawlciang na ngawn uh lahtheih nading geelsak lehang naupang note-in amau suahpih Pasian piak a talent, siamna, kivak nate uh hong theikhia pah ding uh-a, a innkuan pih le sia/siama te in zong naupang te neutung a kipan koicih pattah suakding cih lungngai theipah ding uhhi.\nCritical thinking lam khuaktat sak in pattah nading in amau gual tekah (gentehna, tan 5 gual, tan 7 gual) thu kinialna (debate), laigelh kidemna (essay contest) te kidem sak in tua zong amau gen, gelh ding thulu te-in thulu neu nengneng hilo-in, “Myanmar president hileng bang sem ding?”, “Zogam puahkikna-ah bangteng kisam?” cihdan a khuak zang-a ki limgin kul ngiat thulu khauhpaite tawh kidem sakding kisam hi. A khatna ngahte zong pahtawina khauhpai sak in mikim in a lunggulh ding, tua lunggulh manin demnop na lungsim khang in lai sim-a, thu-le-la a kan pah tangial ding uh namte piak huaihi. Genteh na-in sang kum khat ai scholarship, khuamuh nading deihsakna tawh Malaysia/Thai/ Singapore ciang zinsak ek ding cihdan geel zo lehang tua ading kiginna hangin kumpi sang-a kilim sin manlo leitung pilna tampi theihlawh pah ding uhhi.\nNaupangte pattah nading in Zogam a om khua kim-ah library khat peuhmah omsak zawh nading cihte a kipan, inn simin Zolai, kawllai le mikang lai-in kihawm thukizakna (newspaper) lak hamtang ding kisam hi. Naupangte tawh kimaingap sak limlim ding kisam hi.\nSum le pai hamsat man in tan 10 dong tunglo/gualzo lo te ading le, university le college tuamtuam te-a kihilh thute a lunglut khollo-te ading a kipan siamna kician sin nuamte ading in kivakna pilna sinna sang (vocational training) geelsak huai pelmawh hi. Gentehna- sammet dan, mehhuan dan, meibawl dan, innlam khutsiamna, setbing/saikel puahdan cihte thupi mahmah hi. Hihte zong pilna limci mahmahte hi-a, hih pilnate neile hang leitung bup koikoi I tung zongin kizang theihi. Vocational training tawh kimei zomin a lunggulh huai mahmah khatin Zogam a om khua tuamtuam pan koimah a lal sawm lo khuangak dingte (khua khat pan numei khat-ta ahi zongin) cidamna kepna (nursing training) Tedim ah hon sakin kha 3/6 bang pantah in vanzat (si tehna cihdan, first-aid kit)te guan zo lehang a khua ciat vuah phattuam pih mahmah in siavuan/siama te tun zawh pakpak lohna khuate phadiak ah manpha mahmah dinghi.\nVocational training tawh kisai pen gambup makai Aung San Suu Kyi in 2010 kum khit gamdang a pusuah masak penpen hun-a kipan tudong mah Myanmar gam khangnote ading kisam pen khatin vocational training hi, ciniloh hi. Ama meekuang luina Kawhmu khua-ah zong vocational training honsak pahhi. USA gam a kipan Switzerland, Germany, Denmark lamte ah zong hih pilnate mah thupi sak mahmah uh-a, neu muh hetlo uhhi. Gam zawng pha mahmah diak Zogam ah zawnna khiapna ading in hoh vocational training in a kiallap pen khadiam ka cihi. Khuahun siatna hangin khua bupin kituah liang dinmun tungte, nuntak na kithak patte zong mau le amau kivak tawm zawh nading (ngasa pialo in nga siahna pilna piakna) in vocational pilna tawh pattah huaihi.\nZomi Khangno khempeuh-te sinhuai\nZomi khangno te tan 10 gualzo in university a tung peuhmah in ei ukna tek tawh kituak in leitung bup ah kitheihpih, kisang (international recognized) pilna te ahi IELTS, TOEFL, LCCI, GCE-A/O, China pau, Japan pau, France pau cihte sin-in certificate le mat hoih te mah tawh gualzawh nading hanciam huai mahmah hi. Hih pilna te sinna hangin a kimu thei pah hamphatna honkhat a, a masa penin Myanmar gam sang te ah kihilh pilna pen niam mahmah ahih manin ei omna gam pan gam khangto sate pilna I ciapnop leh, I batzawh nop leh hih pilnate sinna tawh kidelh theihi. IELTS, TOEFL, GCE cihdan te I sinteh mikang lai siamlawh bek thamlo-in a sung-a kisin thute mahmah tawh zong kipil lawhhi.\nHamphatna-nihna in gam sungah na sepna tawh kivak sawm, khasum kician a deih peuhmah in hih pilna te neihloh phamawh a, University pan a kingah degree khat bekin hong vak zo nawnlo hi. A tawpna-ah tu laitak leitung bup gam tampi-in Myanmar gam mite scholarship tuamtuam kipia ziahziah ta in hih certificate te kisam pelmawh tahi. Scholarship tuamtuam te I siauhteh pum pil ing cihtawh kingah lo-a, I sinsa pilna te hih certificate te tawh kilak kul hamtang hi.\nMakai dingte pattahna\nGam sungah university mankhin, kah laitak khat pilna lam ukin, mailam hun ading lamet huai nakleh kipawlna tawh a hizo pah kei zongin a innkuan/bawng/tanau te in tua nu/pa pilna sinna zop theih nading panpih suak ding kisam hi. Ei gam sang pilna lam a khangto zaw gam vengte kiang ciang ahi zongin pilna sinbeh theih nading in hanciam pihna ahihi. Sawm taktak lehang South East Asia gam khat peuhpeuh (Thai, Malaysia, Philippines, Indonesia, Singapore) gamte ah pil sinna zom dingin ei thu in kipuak zo lua mahmah lelhi.\nKei mahmah zong Philippines ah development tawh kisai sang ka kah lai-in ka lawm Hakha/Falam lamte amau innkuan, tanaute panpih na tawh gamdang te scholarship ngah masak sese lohhang MBA, engineering, nursing, agriculture, political science kah zo lel uh. Tu laitak in zong Japan lai sin dingin sanggam Hakha lamte Japan ah tanau sung kipanpih natawh hong tung nainai uh-a nidangteh Myanmar gam a om Japan company te-ah amau mahin panmun na neiding suakta hi. Zomi te in zong hihdan in I kipanpih keileh midangte ukna nuaiah ki-om suak dinghi. Sumtuhna (investment) na lak-ah a gah kimu pah lo napi sawt vei a kikhom pen-in mihing te sungah tuhna (human capital investment) a hihi.\nMinam bup huam Nasepna\nZomi bup huamin I etteh minam vei-a kiphuan kipawlna tam mahmah ta-a tua lak ah a kisap beh pawl khat-in gam tuamtuam ah scholarship siaunuam, sang zom nuam, recommendation kisam te a zon pih ding, information zonsak ding le grant tuamtuam siau nuamte a panpih ding technical support team dan zong I kisam mahmah hi. Khangnote le makai te a khawnkhong in huhna piazo ding think thank group bang khat neizo in panpih zo den lehang tampi kikhan beh lai ding hi. Scholarship a pia kipawlna, sang naupangte sum leitawi piakna tawh a panpih kipawlna cihkhawng zong lunggulh huaihi.\nGambup huam in khantohna\nA tawpna ah gambup huam in gen ding hile hang lungngaih huai kasak tu laitak thu piang khatin “Make America Great Again”, cih lungtup a nei Donald Trump in president ding ahih lam kitheih khit phet in ama zum-ah leitung ah technology lam a madawk Microsoft, Amazon, Apple, Facebook company te a kipan setkhuak pilna lam a makai lianpite (silicon valley leaders) te kimuh pih in na sepnate uh mazan theih sem sem nading in kong panpih dinghi, cih kamciam piakna le thu kikup pihna nei hi. Mipil te genna-ah technology manlan dan pen mihing te maingapzawhna (human adaptability) khengval ta hi, ci uhhi. Tua ahih manin pilna nawh sin zaw inla, gam makaih zong piltei semsem zaw in (learning faster and governing smarter) cih hun hong suakta hi. 2016 bei kuan-in Aung San Suu Kyi in Singapore ah va zin-a kum 20 sungin na gam hauhna uh hong makhelh ding hi-un va cigiap hi. Tua dan dinmun tun nading in technology lam ah 100% tha I san keileh piangzo ngei lo dinghi, ka cingam hi.\nGam le minam khat khangto in a khauhpai semsem nading in technology siamna mah in thu hong gengen tahi. Tu laitak gam sung gam pua, leitung mun tuamtuam a tung Zomi khangthak te-in sangkah na-ah Zogam mah I mitkha-ah koih-in gam khangto sate bansak zo ding cih ngimna tawh I sin kul-a, engineer pilna, IT lam pilna le computer lam a sinte in zong I sin pilna tawh mipih te koicih lapsang ding cih lungngaih det ding kisam hi.\ndate: Mon, Jan 16, 2017 at 11:07 AM\nsubject: Article khakna\nPau Sian Lian Pilna Thu Thuluui/Articles\nItem Reviewed: Zomi-te Pilna lamah koi bangin hanciam Khawmding? Agelh ~ Pau Sian Lian Description: Rating: 5 Reviewed By: Cinpu Zomi


url: =Iran Neuclear vai US in khauhtak thupia - TUNGZANG NEWS\nIran Neuclear vai US in khauhtak thupia\nIran kumpi in Nuclear Weapon galvan lauhuai a bawlsimna hangin, US leh leitung gam lian pawlkhatte in akhawlna ding khaktanna le thupiakna aneih zel hangin, nial tawntung uh hi. Tua bangin a nialnialna kawm kal pan a sawt lo nung sung akipan US in a bawllai veve uh le ki koih mawk zo nawn loin, galbawl in ka kap ding uh hi,ci'n American Preisdent Barack Obama in leitung buppi theih ding in March 1,2012 ni-in genkhia hi.\nIran nuclear vai buaina tawh kisai galbawl a kap ding ahih zongin, lampi tuamtuam mun pan kangaihsun khin zo hi,ci'n The Atlantic Magazine te thudotna(Personal Interview)khat a US kumpipa thugen teng1 March,2012,ni in genkhia uh hi. Hih bangin American kumpi in a pulakna pen kam bek tawh kitawnbawlna cih bang hi mawkmawk hi loin, ka gentakpi ahihna thu Israel kumpi in zong kiciantak thei khin ahihna thute zong genbeh hi.\nIran gam i Nuclear Programme tawh kisai in,leitungbup'pi a ding alauhuai leh dipkuat huai mahmah thu ahi banah a gam veng nai a om Israel te'n zong bangmah genselo/theihsak khollo in, akapphial sawm laitak hun tawh kituakin President Mr.Obama i thugenna hih bang a hong ging khia hi cih Thuthak saite in gen uh hi. A hang pen Iran kumpi in Israel te hua mahmah uh a, leitung maitang pan ka beimangsak nuam uh hi a cihna thu hangin, Israelte in zong na dual tuan lo ahih manin, hih gamnihte kikal bang hun ciangin vut le vai kisuah ding cih kithei nai lo ahi hi.\nIsrael leh Iran gam te kikaal nasiatak kikap/kidona hong piang kha zenzen leh leitung gam tuatuam hong lawh kha thei ding muhkhol leh theihkholh ahih man,US President Obama in alunghimawhna thu a pulakkhia ahi hi. Tua teng hang mah in 27,February, 2012 ni Israel Prime Minister Mr. Benjamin Netanyahu pen US kumpi inn kangpi(The White House)ah,sam in kimuhpihna nei ci hi.\nIran te'n bel bang hunhun in zuau khem nopna tawh hih Nuclear Project naseppi ka kipatkhiatna uh pen galhiam vanzat ding ngimna tawh ka bawl uh hi loin, kilemna thu (For Peace)bek azat ding tup leh nimna tawh kibawl ahih man,Leitung bup tawh kikup kihona akisap hun ciangin kanial ngei kei ding uh a, kipawlkhawm in asem khawm dingin ka kiging tawntung den uh hi, ci-in. nasiatak genkhia/phuangkhia den na pi uh,avaisai pawl te'n agam sung uh ah,hong pai a hong encik ding hun ciang khat leh khat kimuang leh suaktatak a et theihlohna ding khaktatna(Role&Regulation) thu tampitak te tawh kidal den uh cih zong gen uh hi.\nTua ahih manin, hih Iran te' kampaute le nasepziate pen kikeelki den ahihna leh Israel te'n akap ma in, Nuclear abawl takpinate uh hun lem khat ciangin US galkap ten gal bawl in, kap gawp takpi ding ahihna thute,tulaitak leitung thu thak khatin minthang mahmah ahi hi.\nTranslated by: Pa Kham Khan Suan( Tongsan Translator)


url: =Tulaai leitung Thuthang Tuamtuam Updates September 3,2014\nØ Kawlgam kumpi te in 2008 pingpei thukhunpi akipsak laai un kawlgam bup milip 57 million pha a tuateng thukimna hi ci in thusuaksak uhhi.Ahizong in nakeelluphuum ongkilangding acihbang lian mah in 2014 UN tawh kop in milip ongsim uhciang 51 million bek napha ahihman azuau kheem na uh kipang mahmah napi amau theikha selo le uhhi. Kawlte peen Ngapik leh Zuau lotawh nungta zolo ci in Paunak bawlleeng aman mahmah khading in kalam en hi,\nØ Philippine gamte in South China Tuipi tung amaugamsung ah luutsim in ngabeng Chinese mi 11 te tukaal sung thukhen tading ci in September 3, 2014 ni in taangkokhia uhhi. HIh Sen mi 11 te peen May 6,2014 ni a Philippine tui palikten China gamtawh akituh na uh tuipi tung a amat uh ahihi. Hih thu ong kiken khin leh Philippine leh China kikaal thusia khat ongpiang khading in kilam en hi.\nØ Japan Prime Minister Shinzo Abe in Japan gam sum zonna lam ahaat seemseem theihnading in Cabinet sung ah mithak 18 behlap ding in geelna nei a tua mi 18 lak ah athulamdang mahmah numei 5 helding ci in Japan thunei te in September 3, 2014 ni in genkhia uhhi. Kuateng kisehthak cih tuni nikaai lam ah taangkokhia ding uh ci hi.\nØ Pakistan Patal te in Afghanistan tawh gamgi dung a kibusa thautawi migilo te June kha pan abuluh na vuah September 3, 2014 niciang migilo bekbek 910 golum zo uha, Pakistan paltan 80 in anuntaakna pia in khuasung mi 800,000 inn le lo nusia in gaaltaai keek ci in Pakistan Paltan te in September 3, 2014 ni in taangkokhia uhhi.\nØ Islamic state militant te in anihveina US thuthak kaaikhawm Steven Sotloff American-Jew minam angawntan kikna uh Video khat September 3, 2014 ni in khahkhia leuleu uha, US te in IS gaalkaap te vanlamtawh adona akhawlkei leh Obama zong kingawntan ding ci in British Mangpau tawh lutun ngiaungau khat in gen hi. President Obama hihbang khawngtawh US kipauphawn theilo ding thuman tawh US te gamtaangding ci in September 3, 2014 ni in genkhia hi. Tua banah Iraq gam Bagdad khuapi a om US palaai zum huding US gaalkaap behlapding leh IS nasiatak acibei a doding in thu piakbek zawsop hi.\nØ India gam Jalpaiguri District sung ah nuei no kum 15 dingkhat September 2, 2014 ni meileeng lamkiang ah asisa in kipai a lawpkam khop in akibuankhit ciang kithat ci in Siavuan te in genkhia uhhi. Apa peen lokho mikhat hi a khuasung thunei ten asimmawh na lungkimlo in lungphona aneihna pan khuasung thukhen zum ah thu kibawl in tuasung in hibang tuak ahihman in khuasung kumpi thuneite zial hiding ci in anu apa te in September 3, 2014 ni in genkhia uhhi.\nØ Libya gam nisuahna lam a om Tobruk khuapi sung a om Parliament innpi kiang ah Libya gaal vanleeng khat asset siavat ahihman in September 3, 2014 ni in kia a naupang khat leh ulian 2 si in mei akat gawp ban ah pawlkhat in liamma ngah uhhi.


url: =Computer sungah zattheih Pirated Software bekbek RM741,300 manneiding kimankhia :: ZOMI DAILY\nposted on 26 May 2017 at 8:08 pm Lomkholna: Malaysia, News, Sawltak, Tech, World\nMalaysia, Johor Bahru sungah Computer Software original ahilo, Pirated Software honkhat kimankhia cih theStar pan kiza hi. Johor Bahru, Ulu Tiram sungah abeisa ninihsung in kumpi thunei “Johor Domestic Trade, Co-operatives and Consumerism Ministry” (KPDNKK) te’n amatkhiat uh ahihi.\nHih Operation akibawlna ah amatkhiat pen Pirated Software 76 copies leh Computer 6 kimankhia a, akimanteng amanzahding akituat ciangin RM741,300 bang manneiding cihi.\nMalaysia gamsung ah Computer Software pen utbangbang in ki Copy ziauziau, Pirated Software tamlua mahmah ahih manin, Business Software Alliance (BSA) te’n kumpi thunei te tungah Complait abawl uh kici hi.\nBSA te’n Malaysia gamsung ah zuaktheihna Licence aneih uh Software tuamtuam lakah Adobe, Autodesk, Microsoft cih Software Company minthang te ii bawlkhiatsa teng Pirated Software in kizuakgawp ahih manin, BSA te’n zadah mahmah uhhi.\nTuahang in BSA te’n Malaysia kumpi thunei te zasak uh a, akizuakna tezong amau hilhkhiatna tawh theikhia in akiman ahihi.\n“Copyright Act 1987” tawh kizui in “Intellectual Property” pen utbangin kizatsakgawp ahih manin, KPDNKK in ahunhun in hihbangin Pirated Software azuakte mankhia zelzelding uh cihi.\nHihbangdan Pirated Software tepen abawlkhiate, azuakte bekthamlo, azangte inzong liausum tampitak athuakthei thulian mahmahkhat ahihi.\nTua ahih manin, mikhatpeuh ii Computer sungah Pirated Software ihkoihsak, ih Install sakziau zongpen mawhna lianpikhat ahihi.\nTuabangin Pirated Software tawh akisawhkha te pen “Section 41 (1) (d) of the Copyright Act 1987” thukhun tawh kizui in liausum RM20,000 bang tuakthei a, thongsung ahzong kum 5 ciangbang ki koihthei hi. Liausum leh thongkiat zong anihin ki thuahsak theihi.\nHihpen Pirated Software namkhatta bek ii mawhnadaan hipanlai hi. Na Computer sungah Pirated Software namkhat aki Install simin, mat thuakin, liausum leh thongdaan tuakding in kituak lecin, Pirated Software nambangzah ki Install hiam? Lauhuai mahmah khading hi.\nPirated Software zatbek thamlo, Malaysia gamsung ah mipawlkhat in innveng te ii Wifi khawng guksak, Hack sakthei sawnsawn uhhi. Guktak gamtat pen Pasian bekthamlo, gamuk kumpi thunei te’nzong deihhetlo uh cih phawk huai hi. ZD Sawltak #zomidaily\nPrevious: Dahna Pulakna: Mangpha Pi Vung Khan Dim, Kum 58 (Milun Beh)\nNext: Ka ngaihsutzia kikhel ~ Lian Tuang


url: =Kum 6 aphapan atapa uh an ngawlh in a sisakliang US nupakop te thongkiata :: ZOMI DAILY\nposted on 17 January 2019 at 10:23 pm Lomkholna: News, Sawltak, USA, World\nUSA, Illinois State sung aom nupa kopkhat te’n kum 6 aphapan atapa pen an pialo in gawtbawl uh ahih manin, atapa in sihlawhliang hi. Tuabang in atapa sihlawh liangzahdong in an a ngawlsak nupakop tepen kum tampisung thong akiading in thu kipia cih Alton Telegraph pan kiza hi.\nTua kum 6 bekbek aphapan naupang pen amin Liam Roberts kici a, anu apa te’n an ngawlhcip in, gilkiallua mahmah in asi ciliangmawk hi. Ataktak in hih thupiang pen 2017 kumin thupiang hi a, ahi zongin anu apa tepen tu’n athongkiat dingzah thukhenna kiciantak in akineita ahihi.\nLiam Roberts pen kum 6 aphakhin ahih hangin asihhun laitak in apumpi agihna pen 8 kg bekbek phata lawmlawm hi. Naupang pasalno amahgual khat ii agihna pen azahthum, 24 kg bang aphading himahleh amahpen agihna 8 kg bekbek apha ahihi.\nAsihma in agil kilalua mahmah ahih manin leilak ah anneng, ninthem akia amuh peuhpeuh aduhgawp zahdong in agil kialcip in anu apa te’n koihcip uh cimawk hi.\nHihbangin naupangno bangmah atheician nailo, kum 6 aphapan khat agawtbawl dikdek nupa tepen tukalsung in Illinois Court thukhenzum ah thusitna akinei ahihi. Naupangno ii apa ahi Michael L. Roberts pen kum 25 sung thong akiading in thu kipia hi. Anu (anu taktakbel hisamlo, anukik) ahi Georgena L. Roberts pen kum 20 sung thong kiading in thukipia hi.\nHihte nupa pen kum 43 tuak aphakhin uh hi a, anih un Illinois State sung aom Jerseyville khuasung pan akhangkhia te ahi uhhi. Naupangno ii asihna hangtawh First-degree Murder in thu akibawl hi a, amauzong anih un mawhkisa, khial kisa in kamawhmah uhhi ci’n pulakkhia uhhi.\nHihvai Illinois Court ah thukhenmangpi asem ahi Chief Circuit Judge Eric S. Pistorius in agenna ah “hihcibang thupiang aomding inzong ngaihsutzawhding hamsa mahmah hi” ci’n genkhialiang hi.\nKumpi thunei te’n agenna ah hih nupakop te’n tua naupangno pen gawtna “Punishment” in gilkial in akoihcip uh cihi. Asihkhit cianginzong Autospy kibawl a, asihna ahangpen apumpi sungah tha neihnading bangmah omvetlo in malnourishment tawh asi hi cimawk hi.\nMore: Malaysia gamsung ah HFMD natna hangin naupang tampitak in cinatlawh\nHihvai tawh kisai in Jersey County State’s Attorney Ben Goetten leh Jerseyville Police Chief Brad Blackorby te’nzong Joint Statement abawlna ah ahehpihhuai naupangno sihna hangin tua nupakop tepen thongsung ah tawlpikhat aomding uh hita hi ci’n genkhia uhhi. Sawltak #zomidaily\nPrevious: Zomi Innkuan USA – Zomi International Conference (ZIC2019KL)\nNext: Panmun deih man hiam ~ Lian Tuang